text:
Manera ta sosodé sigur tres biaha pa siman, awe mi a hasi kompra na supermerkado Van den Tweel. Manera tambe sa sosodé, mi’n por a haña un produkto spesífiko riba e lista ku mi kasá a prepará, pues mi a disidí di saka un potrèt di un supstituto i puntr’é via app ku mi por dal bai. Pa mi sorpresa, un miembro di seguridat a reis riba mi i bisa: “Mener, no ta saka potrèt aki den”. Despues ku mi a splika e rason pa saka potrèt, e a bisa ku ta òrdu e tin. Mi a puntra pakiko no por saka potrèt. E di ku e no sa i ku no ta interesé pa sa. Mi a disidí di aserká un ‘teamleider’ pa haña algun kontesta. Teamleider ta bisa ku tin hende ta saka potrèt di artíkulo ku e preis i pone esakinan riba Facebook (FB) pa atvertí otronan di e diferensia di preis entre diferente supermerkado. Aparentemente tin un movementu riba FB pa hasi hende konsiente di (diferensia di) preis di komestibel. Esaki Van den Tweel no ta tolerá. Ora mi a puntr’e dikon den e situashon aktual ta prohibí pa praktiká transparensha i konsientisashon bou di konsumidó, e a bisa: “regla ta regla i kliente mester akseptá nos regla.” Poniendo su man na su tapaboka e a kontinua: “ata e regla di e sabínan den Fòrti ta ponemi bisti e kos ak hinter dia? Ta meskos mener.” Esei tabata e señal pa bai. Ami lo no hasi kompra mas na Van den Tweel.
Willemstad, Kòrsou


c: text/html

text:
Resistensia kontra antibiótika
15 di mart 2016, ta Dia Mundial di Derechinan di Konsumidó! E aña aki, un biaha mas, Fundashon pa Konsumidó ta uni forsa ku organisashonnan di konsumidó internashonal, ku ta asosiá na Consumers International, pa pone un tema di sumo importansia pa bienestar di konsumidónan den spòtlait. E biaha aki nos ta elaborá riba e tema “Resistensia kontra antibiótika”.
Resistensia kontra antibiótika ta nombrá komo un di e sinkuenta rísikonan global den e rapòrt di e Foro Ekonómiko Mundial di Riesgonan 2013. Esaki debí na e impakto ku e por tin riba salubridat públiko na nivel mundial. Consumers International i World Health Organisation ta premirá si paisnan rònt mundu no tuma medidanan di prekoushon nesesario pa kombatí resistensia kontra antibiótika, mundu por bai bèk den un époka kaminda ta bira difísil òf kasi imposibel pa kombatí infekshonnan di bakteria.
Den kuadro di e Dia Mundial di Derechinan di Konsumidó, e organisashon internashonal di konsumidónan, Consumers International, ku e kampaña “Kita antibiótikanan for di menú”, ta para ketu prinsipalmente na e echo ku tin mal uso di antibiótika den agrikultura, esaki sigur pa loke ta trata krio di bestia. Mal uso di antibiótika den agrikultura por kontribuí grandemente den minimalisá efektividat di antibiótikanan ku por kombatí infekshonnan di bakteria. Esaki ta nifiká por ehèmpel, si un persona ku tin un infekshon di bakteria haña un antibiótika, e antibiótika por keda sin funshoná pa motibu ku e persona ta karga bakterianan resistente dor di a kome karni di un animal ku tabata karga bakterianan resistente òf pasobra e tabata den kontakto ku un animal ku ta karga bakteria resistente.
“Kita antibiótika for di menú!”
Pa kontrarestá e problemátika aki Consumers International ta mustra ku kadenanan di restorant multinashonal ta den un posishon faborabel pa por forsa un kambio den e uso di antibiótika den sektor di agrikultura. Ku mas ku 100.000 restorant rònt mundu, entre otro McDonalds, Subway i KFC por tin influensia signifikativo riba e demanda di karni na mundu. Segun Consumers International, e restorantnan aki por opta pa bende solamente karninan ku no a wòrdu tratá riba un base rutinario ku antibiótika ku ta wòrdu usá pa remedi humano. E akshon aki na su turno lo por kondusí agrikultornan na mehorá standardnan pa evitá i eliminá uso no nesesario di antibiótika. Di e manera aki agrikultornan por yuda preservá efektividat di remedinan esensial pa hende.
Konsientisashon Prevenshon Resistensia kontra antibiótika
Relashoná ku e Dia Mundial di Derechinan di Konsumidó di e aña aki Fundashon pa Konsumidó a skohe pa informá konsumidónan na Kòrsou kiko ta resistensia kontra antibiótika. Den esaki nos ke para ketu na e impakto ku resistensia kontra antibiótika por tin riba salú di hende i riba salubridat públiko. Nos ke konsientisá konsumidónan ku nan tambe por duna un granito den e kombate kontra resistensia di antibiótika. Tur konsumidó konsiente por yuda den e lucha pa mantené efektividat di antibiótikonan, dor di tene nan mes na algun punto básiko. Pa konkretisá e kampaña informativo aki Fundashon pa Konsumidó lo pasa un programa informativo kòrtiku na plantanan di televishon i radio emisoranan i lo repartí un foyeto di informashon. Fundashon pa Konsumidó ta invitá tur konsumidó pa sintonisá plantanan di televishon lokal, radio emisoranan, nos página di Facebook Fundashon pa Konsumidó i nos wèpsait www.fundashonpakonsumido.org pa tuma nota di e programa informativo i bira un poko mas konsiente di resistensia kontra antibiót

robotstxt: allowed

filter: keep


text:
Prome Minister Evelyn Wever-Croes: Durante siman di celebracion di Dia di Betico Prome Minister ta bishita diferente scol MUCHANAN DI PRINSES AMALIA BASISSCHOOL TAWATA HOPI CURIOSO PA CONOCE MAS DI BETICO
Prome Minister Evelyn Wever-Croes:
Durante siman di celebracion di Dia di Betico Prome Minister ta bishita diferente scol
MUCHANAN DI PRINSES AMALIA BASISSCHOOL TAWATA HOPI CURIOSO PA CONOCE MAS DI BETICO
‘Danki na Dje’ ta e tema principal
Nos a drenta e siman na unda Aruba completo ta preparando pa celebra e fecha natal di un gran lider y estadista di nos pais, Gilberto François ‘Betico Croes’. Aruba ta recorda e balentia di un luchador incansabel cu a logra nos Status Aparte. Nos ta den momentonan of dianan na unda cu nos pueblo ta papia y conta di e gran Arubiano aki. Y na scolnan, esaki no ta diferente. Maestronan ta dedica oranan di dia pa siña nos muchanan e storia di Betico Croes.
Prome Minister Evelyn Wever-Croes, dialuna mainta a cuminsa cu un recorido na diferente scol basico na Aruba. Prome Minister a expresa su deseo di por a bishita tur scol na Aruba pero sinembargo pa motibo di tempo esaki no ta posibel pa cua motibo a scoge algun scol di tur bario na Aruba.
E tema di e aña aki ta ‘Danki na Dje’. Danki na Betico, despues di lucha duro, entrante 1 di januari 1986, Aruba a logra Status Aparte. Betico a hiba un lucha sagrado pa nos libertad. Esaki ta nos ehempel pa sigui gara nos bandera y sigui lucha pa libertad di nos pueblo. Danki Betico, danki pa tur e sacrificionan cu bo a haci pa logra realisa e soño di nos pueblo, nos Status Aparte. Betico sin miedo a enfrenta tur reto y obstaculo pa asina cumpli cu e deseo di su pueblo.
E prome scol cu a ricibi bishita di Prome Minister tawata Prinses Amalia Basisschool. E Primier di scol a wordo ricibi pa e directora di scol, alumnonan y docentenan di klas 6. E muchanan tawata tin un curiosidad pa haya sa mas tocante Betico Croes y a haci hopi pregunta na nos Prome Minister cu a sa di duna suficiente informacion di bida y logra di nos Libertador Betico Croes. Prome Minister a keda impresiona cu tur loke ya e muchanan tawata sa di Betico. Pa esaki, Prome Minister ta duna elogio na mayornan y na nos educadornan kendenan ta conta nos muchanan tocante Betico y loke cu e ta nifica den pasado, presente y futuro di nos pais.
Riba e pregunta, Kico Prome Minister lo a bisa Betico si esaki tawata na bida awe, Prome Minister a contesta cu e lo duna Betico danki pa su lucha pa logra nos Status Aparte y pa uni Aruba. Y tambe Prome Minister a expresa cu e lo a puntra constantementa pa conseho mirando su lucha y logronan pa nos pueblo.
Na final Prome Minister a invita tur mucha pa asisti na e Manifestacion Cultural diabierna awo, 24 di januari di 7:00 pa 10:30 PM na Plaza Libertador G.F. Betico Croes.


text:
Minister Dangui Oduber TUI a reanuda su vuelonan for di London Gatwick
Minister Dangui Oduber
TUI a reanuda su vuelonan for di London Gatwick
ORANJESTAD – Minister di Turismo y Salud Publico Sr. Dangui Oduber ta anuncia cu diaranson dia 4 di mei Aruba a re-introduci vuelonan for di Inglatera. E vuelonan aki lo wordo haci pa e aeroliña di TUI cu lo tin vuelonan non-stop 1 biaha pa siman for di London Gatwick pa Aruba. Na momento cu Inglatera a anuncia cu su habitantenan por biaha atrobe Aruba, Airport Authority hunto cu Aruba Tourism Authority a cuminsa haci nan esfuerso pa amplia e vuelonan pa Aruba.
Te cu awor TUI ta planea pa opera su vuelonan semanal di awor y durante henter e temporada di zomer y e vuelo lo bay opera un Boeing 787-900 cu tin 345 asiento. E vuelo for London Gatwick lo ta riba tur diaranson y lo yega nos aeropuerto rond di 2:50 di atardi. di Di aña 2015 te cu 2019 Aruba a ricibi un total di 71.360 bishitante procedente di Inglatera. Pesey e vuelo aki ta importante pa e recuperacion di e mercado di inglatera y tambe e recuperacion di nos turismo.
Minister Oduber a sigui bisa cu semper Merca tabata e mercado turistico mas importante y aki tambe lo bay sigui diversifica e mercado. E maneho di Ministerio di Turismo ta dirigi riba turistanan afluente y tambe diversificacion. Cu e ruta nobo aki nos ta logra diversifica nos turismo den un mercado importante cu hopi potencial. Minister Oduber ta demostrando cu accionan concreto con ta haciendo tur su esfuerzo pa nos por recupera nos turismo y economia.
Finalmente Minister Dangui Oduber ta manda palabanan di pabien pa Aruba, pabien na Ministerio di Turismo, ATA y AAA pa un otro gran logro. Danki na tur cu ta labora dia aden dia afo den e sector turistico, danki na boso nos turismo ta recuperando mas lihe cu a antisipa.


text:
International
Polis na Texas a detené: Shofùr di trùk di ice-cream ku tabata transportá 17 inmigrante ilegal
TEXAS – Bon trabou di polis na Laredo a pone ku a logra detené shofùr di un trùk di ice-cream ku tabata sirkulá den oranan lat di anochi na un bario na Texas.
This content is exclusive for members
Register or login to unlock this article
International
Segun presidente Maduro: Venezuela tin serka di $ 30.000 mion blòkia den eksterior
CARACAS – Nicolás Maduro presidente di Venezuela a sigurá ayera ku su pais tin entre $24.000 pa $ 30.000 mion blòkia den eksterior i ku esaki ta produkto di e sanshonnan ekonómiko Internashonal.
Durante Nicolas Maduro su rueda di prensa den Palacio de Miraflores a bisa ku ta trata aki di fondonan di estado venesolano ku ta kongelá, blòkia i sekuestrá.
E mandatario a bisa ku gobiernu tin un plan pa repatriá tur e plaka ku a keda inhustamente kongelá i blòkia pa Merka i paisnan den Union Europeo.
Ya kaba tin informashon ku Banco Central de Venezuela tin na su disponibilidat $3.000 mion ku lo keda repartí na asuntunan sosial pa e pueblo venesolano.
Tin hopi proyekto sosial ku tabata stanka i ku lo bai keda finansiá ku e fondonan aki segun presidente Maduro.
E fondonan aki tabata keda atministrá pa e organisashon di Nashonnan Uni.
International
Joe Biden lo reuní ku Lula promé ku su investidura
SAO PAOLO – Fernando Haddad bosero di PT (Partido de Trabajadores) na Brazil a konfirmá ayera ku posiblemente Biden lo reuní ku Luiz Inacio Lula da Silva promé ku su investidura ku lo ta dia 1 di yanüari 2023.
E chèns ta grandi ku Luiz Inacio Lula da Silva lo biaha pa Washington e luna aki mes pa reuní ku presidente Joe Biden.
Fernando Haddad ku posiblemente lo bai bira e próksimo minister di ekonomia na Brazil a bisa ku esaki tabata un invitashon di presidente Joe Biden na Luiz Inacio Lula da Silva reuní kuné promé ku su investidura.
Jake Sullivan asesor di Seguridat Nashonal pa Kas Blanku lo biaha dia 5 di desèmber pa Brasil pa reuní ku Jair Bolsonaro i naturalmente reuní ku Luiz Inacio Lula da Silva.
International
Hakeem Jeffries lo asumí liderazgo di partido Demókrata den Kongreso
WASHINGTON – Hakeem Jeffries (52) kongresista merikano a keda elegí ayera pa un mayoria pa bira futuro lider di minoria Demokrata den Kongreso.
Esaki ta nifiká ku Hakeem Jeffries lo bai remplasá Nancy Pelosi ku tabata na e posishon importante aki pa Partido Demokrata pa mas ku 20 aña.
Hakeem Jeffries ku ta representá New York ta bai den historia di bira e promé afroamerikano ku lo asumí un posishon asina importante pa partido Demokrata.
Esaki ta nifiká ku pa dia 1 di yanüari Hakeem Jeffries lo asumí e posishon di lider pa partido Demokrata den Kongreso merikano.
Nancy Pelosi di 82 aña lo mantené su asiento pa California i lo asumí e posishon di bosero partido Demokrata den Kongreso.
Partido Demokrata a kuminsá hasi kambionan ku ta laga un generashon miembronan mas hóben asumí posishonnan importante tantu den Kongreso komo Senado.
Daily Nobo
Segun presidente Maduro: Venezuela tin serka di $ 30.000 mion blòkia den eksterior
Joe Biden lo reuní ku Lula promé ku su investidura
Hakeem Jeffries lo asumí liderazgo di partido Demókrata den Kongreso
Hòmber Iraní a keda asesiná despues di selebrá derota di su pais kontra Merka den Mundial
Estado Islámiko anunsiá morto di nan lider Abu Hasan al-Hashimi
Rapper Jon Tarifa ta kolaborá ku kantante Darren Gardner den ‘When I was Younger’
Parlamentario Rafaela regañá inhustamente
ÁMTENAR NA SOAW A BIBA 7 LUNA DEN UN MUNDU DI ABUNDANSIA
Akshonistanan di Paracetamol i Ibuprofen tabatin problema finansiero na Kòrsou
Abogado Braam a gana kaso di NAf 2.206.846,25 pa Girobank
Trending
-
Sosial6 days ago
Rapper Jon Tarifa ta kolaborá ku kantante Darren Gardner den ‘When I was Younger’
-
Lokal7 days ago
Parlamentario Rafaela regañá inhustamente
-
Lokal6 days ago
ÁMTENAR NA SOAW A BIBA 7 LUNA DEN UN MUNDU DI ABUNDANSIA
-
Lokal7 days ago
Akshonistanan di Paracetamol i Ibuprofen tabatin problema finansiero na Kòrsou
-
Lokal5 days ago
Abogado Braam a gana kaso di NAf 2.206.846,25 pa Girobank
-
Lokal5 days ago
KORTE A KAMBIA SENTENSIA DEN E KASO DI MICHELANGELO PENIJN
-
Lokal6 days ago
KASO DI ÁMTENAR KU A HÒRTA PLAKA NA SOAW DEN KORTE.
-
Lokal5 days ago
Wes a kondená asesino di beibi den barika di su mama


text:
Sta Rosa Angels ayera’nochi, djaluna 30 di oktober 2017, a titulá kampion di Kòrsou den klase superior femenino. Den di 4 wega dje seri final e tim a gana konvinsente di Pichingolo Nissan: 14-6.
Curaçaose Softball Bond (CSB) por mira tras riba un kampionato éksitoso den klase superior femenino, esta dòbel A. E final a konsistí di un seri ‘best of 5’ i a tuma lugá den Post 6 Ballpark na Rio Canario.
Tur kos tabata mustra ku Pichingolo Nissan e aña aki tambe tabata riba kamindá pa titulá kampion. E tim a terminá na promé lugá den temporada regular i a klasifiká promé pa ‘playoff’.
Sinembargo Sta Rosa Angels den e kompetensia post temporada a para e fiesta di Pichingolo Nissan. E tim a konta ku asistensia di Leonella Elizabeth ku a dominá e ofensiva dje eterno kampion. Por sierto ku e ta hunga sòfbòl den eksterior i ta picher estelar di selekshon di Hulanda i a keda skohé tambe komo hungadó mas balioso dje final.
E bateadónan di Pichingolo Nissan ayera tampoko a logra bati oportuno aunke ku nan a mishi tòg bon ku e balanan di Leonella Elizabeth. Esaki sinembargo na momentonan krusial tabata dominá e bateadónan i tabata haña bon sosten di su defensa, miéntras ku Angels si a bati hopi oportuno den e seri i tambe wega final.
Por sierto ku Angels ayera fo’i di promé entrada a tuma un ventaha di 3 kareda ora ku Jandely Ricardo a dal un homerun ku 2 koredó riba base. E tim a keda tur momento den ventaha i via di 3-1 a yega di 5 entreda ariba ku skor di 5-3.
Sta Rosa Angels den di 6 i 7 entrada a habri e skor for di otro notando no menos ku 9 kareda: 14-3. Esaki danki na bateo oportuno pero tambe na algun eror kostoso den defensa di Pichingolo Nissan. Finalmente Julisse Koffi a dal un homerun pa yuda su tim ku ultimo karedanan: 6-14.
Picher ganadó a resultá pues Leonella Elizabeth, miéntras ku Arnalda Margarita a pèrdè e enkuentro. Shurvienska Wawoe a sali mihó bateadó pa Sta Rosa Angels ku 3 hit den 3 turno. Pa Pichingolo Nissan e mihó bateadó tabata Emely Jonis ku 3 hit den 4 turno.
Foto’s: Jacinto de Jesus


text:
Mas ku 250 rèptil den maleta na Schiphol.
A haña 4 maleta na Schiphol, yena ku rèptil. E maletanan tabata di 3 spañó ku kier a transportá e bestianan di kontrabanda for di Mexico. Inspektornan a haña sigur 259 rèptil, for di kua 10 a muri. Ta trata di entre otro kolebra, lagadishi i morkoinan eksotiko. Tur e rèptilnan huntu tin un balor di sigur 80.000 euro. Benta di animal, espesial esnan ku ta protehé, ta mara na reglanan strikto internashonal segun e tratado -CITES, (Convention on International Trade in Endangered Species). Gran mayoria di e rèptilnan ku a haña ta animal protehé segun e tratado akí. Manera e chukwalla, ku ta un espesie di lagadishi ku ta biba únikamente riba isla mehikano San Esteban. A konfiská tur e bestianan.


text:
(NLTimes) – The Ocean Cleanup Proyect a yega un logro importante siman pasa. Oficialmente nan a saca mas o menos 100,000 kilogram di desperdicio di plastic for di Great Pacific Garbage Patch, CEO y inventor Boyan Salt a anuncia.
“Mi ta hopi orguyoso di e ekipo di The Ocean Cleanup pa cu e logro aki, cual ta hopi remarcabel considerando cu system 002 te ainda ta un sistema experimental. Awo cu nos tecnologia ta valido y ta dunando bon resultado, nos por cuminsa move y traha riba e sistema nobo y expandi System 03, cual ta premira di captura plastic na un averahe potencialmente 10 biaha mas halto cu System 002 pa medio di un combinacion di tamaño mas grandi y eficiencia mehora.”
Desde cu a lanza esaki den augustus di aña pasa, System 002 a colecta 101,33 kilogram di plastic for di e oceano Pacifico, limpiando un area bao awa di mas o menos 3,000 kilometer cuadra, cual ta mas o menos e tamaño di Luxembourg.
Combina cu e sushi colecta pa e sistemanan anterior, The Ocean Cleanup a colecta te cu awo 108,526 kilogram di plastic for di Great Pacific Garbage Patch. “Esaki ta mas di e peso combina entre dos Boeing y mey of e peso di un nave espacial,” Slat a expresa.


text:
ORANJESTAD- Diaranzon 28 di juni ultimo un acuerdo di principio (“Letter of Intent (LOI)”) pa explora cooperacion nacional riba tereno di Cyber Security a wordo firma pa varios stakeholders. E partidonan cu a firma tabata Gobierno di Aruba, TNO Caribbean y companianan di utilidad manera Utilities Aruba NV, WEB Aruba NV, SETAR NV y AAA NV.
Percurando cu e isla di Aruba ta sigur den sentido digital pa negoshi, turista y ciudadanonan ta e meta principal di e cooperacion cu ta wordo premira riba tereno di Cyber Security. Esaki ta enfatisa cuanto organisacionnan publico y priva na Aruba tin un pensamento comun riba un vision pa mantene Aruba sigur den forma digital y resistente.
Un Aruba digital sin duda ta rekeri colaboracion entre tur stakeholder cu tin nan parti den un responsabilidad comun. Na Ingles un cooperacion asina ta wordo yama “National Cyber Security Governance”. E menasa digital cu organisacionnan critico ta enfrentando awendia ta universal, mundial y tin e potencial pa interumpi e bida diario den casi tur sector di e economia. Negoshinan y ciudadanonan ta usando internet y ta depende mas y mas riba nan bon funcionamento di nan computer y technologia pa informacion y comunicacion.
Mientras cu Aruba tin conexion y disponibilidad halto di internet, e seguridad, integridad y continuidad mester wordo mantene pa e ciudadano, negoshinan y gobierno na tur momento.
Gobierno di Aruba a compromete su mes pa establece un structura di cooperacion pa loke ta Cyber Security na Aruba. Na april 2017, Veiligheidienst Aruba (VDA) a organisa e ‘Aruba Critical Infrastructure Seminar’ (ACIS) cu a enfoca riba e topico aki.
Como follow-up, riba 28 di Juni 2017, un ‘National Cyber Security workshop’ patrosina pa VDA y facilita pa expertonan di TNO a wordo teni. Na e workshop aki a assiti mas cu 50 participante di 15 organisacion y infrastructura critico cu a duna input pa e future ‘nacional cyber security plan’. E workshop aki a culmina den firmamento di e LOI ariba menciona. E partnernnan lo forma un comission cu ta bay traha riba e structura di cooperacion den e lunanan nos dilanti. Tambe lo expande e cooperacion cu mas organsiacion of infrastructura


text:
Anualmente Fundashon pa Konsumidó den estrecho koperashon ku Inspekshon Ekonómiko di Ministerio di Desaroyo Ekonómiko, ta hasi anotashon di preis durante e temporada di kuaresma. E meta di e komparashon di preis aki, meskos ku e demas komparashonnan di preis, ta pa halsa e nivel di konsientisashon serka nos konsumidónan i motivá nan pa hasi kompra na un manera kumbiniente.
E medidanan aktual di prevenshon di Covid 19, inkluyendo Lockdown i plachi di dia, ta pone ku nos komportashon komo konsumidó mester ta aun mas responsabel i konsiente. For di análisis di preisnan den Lockdown di aña pasá, nos por pronostiká ku preisnan lo por subi. P’esei ta importante pa bo aktua segun bo forsa.
Pa loke ta trata e komparashon di preis di kuaresma, esaki a tuma lugá den e periodo di 9 pa 18 di mart 2021. Den e periodo aki Inspekshon Ekonómiko di Ministerio di Desaroyo Ekonómiko a bishitá 15 diferente establesimentu i a kontrolá preis di un kantidat di 121 produkto.
E supermerkado- i minimarketnan ku a keda bishitá ta: 2000, Van den Tweel, Arco Iris, Bon Bini, Boulevard Market Place, Centrum Mahaai, Centrum Piscadera, Dande, Esperamos, Mangusa Rio i Mangusa Hypermarkt, New Plaze/De Ruyterkade, Vreugdenhil i Luna Park.
Mayoria di e produktonan ku a keda kompará ta komestibelnan òf produktonan di laman ku no ta kai bou di preis máksimo stipulá dor di Gobièrnu. E produktonan ta repartí den diferente kategoria, entre otro: tuna den bleki, salmou den bleki, makrel den bleki, saldinchi den bleki, uster, piská, bòkel, bakiou ku wesu, bakiou sin wesu, krab den saku, mix seafood den saku, bèrdura, bonchi den paki i na bleki, sòpi den bleki, funchi, maishi, i roibit.
Mangusa Hypermarket: E supermarket ku mas produkto di kuaresma na preis mas ekonómiko
A base di e komparashon di preis, Fundashon pa Konsumidó por konkluí ku e dos Mangusa supermarketnan ta esnan mas barata pa loke ta trata nos selekshon di produktonan di kuaresma. Di e 121 produktonan ku nos a selektá, Mangusa Hypermarket tabatin 39 produkto na un preis mas abou i Rio Canario tabatin 35 produkto na un preis mas kumbiniente. Bon Bini Supermarket ta keda na di tres lugá ku un kantidat di 24 produkto.
Bon Bini Supermarket: E supermarket mihó surtí ku produktonan di Kuaresma
Segun e resultadonan di e komparashon di preis, Bon Bini Supermarket a sali e supermarket mihó surtí pa loke ta trata e 121 produktonan ku a keda pre- selektá. Di e 121 produktonan aki, Bon Bini tabatin 83 produkto den rèki. E di dos lugá ta bai pa Mangusa Hypermarket, kual tabatin un kantidat di 81 produkto i e di tres lugá ta bai Arco Iris Supermarket ku tabatin un kantidat di 80 produkto.
Unda ta kumbiní bo kumpra?
Resultadonan di e análisis di preis ta mustra ku tin un diferensia di preis grandi, prinsipalmente den produktonan di laman manera piska fresku i seafood mix. Pues, kompará i evaluá promé ku bo kumpra.
Nos a tuma nota ku pa loke ta trata kabes di piska, tilapia, panga,salmou, grastèlchi i piska kora, Mangusa Rio i Hypermarket ta e supermerkadonan ku tin e produktonan aki na un preis mas barata. Si bo mester di tuna i salmou den bleki, Bon Bini ta e supermerkado ideal.
Tene na kuenta
Durante e investigashon aki solamente a hasi un komparashon di preis i no a tene kuenta ku e kalidat di e produkto. Teniendo esaki na kuenta Fundashon pa Konsumidó ta hasi un apelashon na tur konsumidó pa no aseptá produktonan inferior, pa paga bon tinu riba reglanan di higiena i wak bon loke bo ta kome. Tambe ta di gran importansia pa kontrolá fecha di vensementu promé ku kumpra kualke produkto den establesimentu.
No lubidá! Kada un florin ta konta. Pues no hasi kompra basá riba emoshon.
Pa fasilitá i pa informá nos konsumidónan mas mihó, Fundashon pa Konsumidó a pone diferente preisnan di e produktonan pre- selektá aki den un tabèl ya asina kada konsumidó por tin un bista mas amplio na kua supermerkado ta mas kumbiniente pe hasi su kompranan. E tabèl aki ta aksesibel tambe via nos wèpsait: www.fundashonpakonsumido.org.
Pa kualke pregunta, awor por tuma kontakto ku Fundashon pa Konsumidó via number di telefòn 5264648. Por bishita nos página di Facebook: Fundashon pa konsumidó i tambe manda nos un email na info@fundashonpakonsumido.org


text: WILLEMSTAD- 17 di novèmber 2017 – Resientemente representantenan di Ofisina di Turismo di Kòrsou (CTB) i tambe Ministerio di Desaroyo Ekonómiko a risibí bishita di Kònsùl Komersial di China sra. Ding Cuiyu i Vice Kònsùl di China sra. Wang Qi. Durante di e bishita a papia di forma amplio riba sektor di turismo di Kòrsou, e funshonamentu di esaki, e posibilidatnan ku e sektor ta brinda i e aspekto di merkadeo di Kòrsou den eksterior. A para ketu tambe na e posibilidatnan pa promoshon di Kòrsou na China pa asina den futuro trese mas turista for di China pa Kòrsou. Tambe a diskutí diferente aria riba kua lo por traha huntu na bienestar di desaroyo turístiko.


text:
Debenan ta duna bo stres?
Bo tin debe o debenan atrasá? Esaki probablemente tin un influensia hopi grandi riba bo bida. Bo por tin stress o bo ta desesperá. Pa sòru ku e problemanan ku bo tin aworakí wòrdu solushoná i no bira pió, lo bo tin ku aktua.
Nos lo duna bo un par di manera kon bo por sali for di debe:
- Sòru pa un resúmen: stap 1. Nota bo entrada, stap 2. Nota bo salida ku ta manual, stap 3. Kalkulá kuantu bo ta gasta na hasi kompras, 4. Nota bo sobra salidanan, 5. Kita bo salidanan for di bo entradanan(asina lo bo sa kiko bo ta sobra o no)
- Hasi bo debenan visual dor di ponenan riba papel. Esaki bo ta hasi dor di traha un resúmen di esakinan
- Traha un plan pa amortisá
- Wak si bo por hasi un areglo di pago
- Ekonomisá (ku p.e. kompras, suskripshonnan, etc.)
- Bisa NO mas biaha(p.e. si bo wòrdu invitá pa bai kome un kaminda anto bo sa ku bo no tin sèn pa esaki, BISA NO)
- Bende kosnan ku bo no ta usa mas( p.e. muebla, dekorashon den kas, aparatonan, etc.)
- Buska un (otro) trabou: bo a pèrdè trabou o bo tin un trabou ku no ta paga sufisiente sèn pa bo paga bo kosnan mensual. O tin un trabou èkstra(temporalmente te ora bo sali for di debe)
Debe por tin un influensia grandi riba bo bida!


text:
KRALENDIJK – Melvin Sint Jago hefe di servisio di inteligensia di KPCN i hefe di operashon di KMar di islanan BES Robert Snijder a papia tokante trafikashon i mal trato di hende riba Boneiru. Ayera 18 di òktober, tabata dia internashonal di trafikashon di hende.
Trafikashon di hende ta: Trese hende den un forma ilegal na Boneiru, loke ta sosodé hopi entre otro for di Venezuela. E otro ta kon ta atendé ku hende riba e isla Boneiru, esaki den un forma inkorekto di nos leinan. E hende ta paga un kapitan di barku pa nan trese Boneiru ilegalmente. Tin diferente kaso di trafikashon di hende i mal uso kon atendé ku hende den entre otro konstrukshon. Aktualmente e ta sosodé hopi. E doño di trabou ta laga e trahadó traha bou di preis i traha hopi ora, loke no ta e forma korekto den nos leinan. Hopi biaha ta sosodé ku un hende ta bin di afó, e ta gana sèn i apesar ku e ta traha inkorekto pa loke ta trata nos leinan, e ta hasié i keda ketu, pasobra na su pais ta hopi mas pió. E ta traha aki i sobra sèn manda pa famia afó apesar di funshoná inkorekto. Hopi bia ta informá un hende den eksterior ku e ta bin Boneiru pa sierto trabou, sinembargo ora e yega aki kos ta totalmente diferente di loke el a spera. Esaki no solamente ta sosodé na Boneiru, tambe na Kòrsou i Aruba. Tin hende ta yega Boneiru no sa unda e mester bai i tampoko ken ta bin busk’é. Tur esaki ta loke nos ta topa kuné i mester atendé. Ta hopi importante pa informá polis momentu ku tuma nota ku tin sierto kos ku no ta korekto, pa loke ta trata kon atendé ku hende. E situashon ta di atenshon mirando e kantidat di hende ku ta biba aki, tin hopi kaso ta aktivo.
E víktima hopi bia mester di atenshon i pa yud’é pa e por ta stabil i kontinuá, sea e tin ku regresá su pais òf atendé su papelnan pa e por ta legal. Polis, Kmar, Duana i Gobièrnu, nos tu tin ku atendé diferente situashon.
Na Boneiru tin poko kaso di hende ku ta drenta via laman ilegalmente. E ta minimal sigur kompará ku Kòrsou i Aruba.
Number di tep ta: 717-7251, i ta keda anónimo pa kualke situashon ku un hende tuma nota di dje i informá nos. 24 ora pa dia por yama e number. Esaki ta number pa kualke kos inkorekto ku ta tuma lugá pa loke ta trata atendé ku hende, sea maltrato òf mas. Entre otro tin biaha trahadónan den konstrukshon ta drumi den kònteiner i no tin kontakto ku hende simplemente su trabou i kla. Ta trahando riba foyeto i pronto ta publiká esaki ya e hende ta mira den komunidat kiko ta inkorekto pa por informá esnan konserní, pa aktua kaminda tin kos inkorekto. Por yama pa Ayudo di víktima na Boneiru: 717-6181. Trafikashon di hende ta sosodé tur parti di mundu. Ta trata di algu hopi amplio. Ta importante pa koperashon di komunidat pa yuda stroba e akto menshoná, nan a bisa.


text:
Publiká riba 30 Sèptèmber 2022
Minister di ESKD sr. Sithree van Heydoorn a anunsiá ku trabounan pa renobá e fasilidat MultiFfunkshonal Deportivo: ‘Shon Pe Hooi’ na Barber tambe ta kuminsá komo parti di e trayekto aki pa e ramo di deporte. Esaki ta un trayekto bou di guia di Sektor di Kultura i Deporte i ta kana den estrecho koperashon ku FDDK. Tur e trabounan na Sentro Deportivo Multi Funkshonal: ‘Shon Pe Hooi’ tin un balor di 295 mil. Ta bai renobá vários lokalidat i e trabounan ta entre otro: drecha muraya, traha lugá di stashoná outo, pone yerba artifishal, drecha vèlt, kambia lusnan i hopi mas. Tuma nota di tur e fasilidatnan ku ta keda renobá den e aneksonan. Gobièrnu huntu ku Refineria di Kòrsou ta traha riba e fondonan pa finansiamentu di e trayekto aki.
Gobièrnu di Kòrsou ta sigui traha riba e desaroyo deportivo di nos nashon ku ta stimulá i uni nos Pueblo.
—
Sr. Sithree van Heydoorn
Minister di Enseñansa, Siensia, Kultura i Deporte
** Aneksonan ku informashon di e renobashonnan na e vários lokalidatnan deportivo:


text:
Nadine Pardo segunda base di Souax divishon Junior
Nadine Pardo, e segunda base di Souax divishon Junior ta etala un seriedat enorme riba fèlt. E tin e aktitut korekto pa ta hasi deporte kompetivo. E ta dediká, ta semper di focus i ta duna tur di dje, sin duna komentario. E ta mustra un rèspèt enorme pa su kontrinkante i no ta give up riba un bala.
Su téknika mester di drecha, pero pa un kara nobo ku a ta kuminsá na nivel di Junior den nos sòftbòl kompetivo, e ta hopi prometedor. Ta deskonosí pa nos ku e la hunga otro kaminda kaba of ku e ta hasi otro deporte. keda pendiente pa un entrevista ku Nadine Pardo. Sigui ku e bon trabou Nadine.
Relato i potret: Anthony Guillermo


text:
Aki un reseta pa traha "zandkoekje" ku e muchanan den e temporada di kuarentena. Por dekorá e kuki nan ku sprinkles, muisjes, chey, konfèti of koko.
INGREDIENTS
270 gram Manteka
135 gram Suku
15 gram Citroen sap
50 gram Webu (1)
300 gram Hariña
PREPARATION
Stap 1 Sende e fòrnu na 170˚C i repará un plancha ku bakpapier.
Stap 2 Den un bowl pone e manteka, suku i citroen sap i laga nan bati.
Stap 3 Ora nan brua bon, pone aserka e webu.
Stap 4 Agrega hariña i laga bati pa 3 minut.
Stap 5 Hinka e mansa den un spuitzak i spuit esaki riba e plancha. Manda e plancha fòrnu mas e menos 15 pa 20 minüt


text:
RUMBO PA KARNAVAL 2020 E DI 50 EDISHON
RUMBO PA KARNAVAL 2020 E DI 50 EDISHON
Ayera 22 di december 2019 Fundashon JAG a tene su rueda di prensa pa informá prensa tokante di e promé eventonan di karnaval 2020, e di 50 edishon.
Na promé lugá presidente di Fundashon JAG a yama tur presente bon biní na e rueda di prensa i tambe na e Sede nobo di Fundashon JAG ku ta situá den e unit na Roosevelt Center na Sta. Maria.
Seguidamente a pasa pa anunsiá un partner nobo pa karnaval ku ta EWT patronisadó di Pepsi Cola. Sra. Roxanne Toulon representante di EWT a duna di konosé ku semper nan a partisipá na karnaval ku nan produktonan di zwan, planters etc. Pero pa aña 2020 nan kier hasi algu mas grandi i esaki ta ku Pepsi Cola. EWT ta hopi kontentu di por partisipá i kontribuí na Karnaval 2020.
Sra. Lucky Ezechiëls, presidente di Curacao Sail na su turno a elaborá tokante di e istoria di e barku ‘Juan Sebastián de Elcano’. E echo ku Juan Sebastián de Elcano a kompletá e promé buelta rònt di mundu 500 aña pasá, ta asina importante pa nabegashon, isoria i humanidat, ku Spaña ta selebrando e echo aki ku dos krusero: Esun XCII ku ta inkluí Kòrsou a sali 3 di November 2019 i lo yega Kòrsou dia 22 di februari 2020. E tripulante direktamente for di Spaña lo partisipá ku mas o menos 250 persona den protocol di marcha grandi di karnaval. Esaki sigur ta algu istóriko pa Kòrsou.
Juni Aniceta a kontinuá i duna un splikashon di e apertura di karnaval dia 3 di januari 2020. Nos ta bai rebibá parti di e ruta ku tabata sali for di Otrabanda i kaba den stadion di SUBT.
E dia aki(3 januari 2020) lo sali ku un jump up ku lo pasa e siguiente ruta: Plaza Mundu Merced – Ambraham Mendez Chumaceiro Blv –Plaza Smeets – Kaya Wilson (Papa) Godett- Penstraat – Martin Luther King Blv-Rotterdamweg -Vesuviusstraat i terminá den dr. Antoin Maduro- velt di SUBT.
Lo ta bai tin komo animashon musikal; DJ Kleine, Steelband, Brassband i agrupashon ERA.
Gruponan di karnaval hubenil i tinernan ku tin nan trahe ainda, por partisipá gratis na e jump up aki i personanan adulto lo por kumpra karcha na balor di fl. 15,= pa partisipá ku e banda ERA den e Jump Up.
E apertura ofisial ku diskursonan lo tuma lugá den stadion di SUBT. Karchinan pa e apertura lo ta optenibel na Sede di Fundashon JAG na Rooseveltcenter na Sta. Maria.
E siguiente tópiko ku Juni Aniceta a elaborá ariba te e gran evento di Curacao Carnival Village, ku na 2020 ta den Curacao Festival Center. Curacao Festival Center lo ta chikí pa e artistanan grandi ku lo presentá riba 4 di januari 2020.
Bandanan lokal ku lo presentá ta: Gio Fuertísimo i GENTZ.
Banda i artistanan internashonal lo ta: Kevin Lyttle direktamenete for di Miami(Turn me on), Dòngò i Irsais direktamente for di Hulanda i e chèri riba e bolo lo ta KROSFYAH.
Karchinan ta na benta serka gruponan di karnaval, Mensings Caminada, 24 uur uit de Muur i na tur e Pagomátikonan di Tu i Yo, na balor di fl. 55,=. Na momentu ku karchinan na balor di fl. 55,= kaba, por haña karchi na fl. 65,= i dia di e evento na porta pa fl. 75,=.
Djaluna dia 23 di dec. 2019 lo tin un gimmick na Sede di Fundashon JAG, kaminda e promé 200 personanan ku bin kumpra nan karchi ta haña esaki na balor di fl. 45,= i tambe nan ta risibi un regalo di EWT.
Op is Op. E orario di e gimmick ta di 05.00 or pa 06.30 di atardi.
Tur miembro di prensa por pasa inskribí nan mes na Sede di Fundashon JAG pa nan pas pa partisipá na e aktividatnan of por yama na nr. di tel. 685-0475 of por manda un email na fundashon.jag@hotmail.com.
Tambe Juni Aniceta a anunsiá ku lo bai tint-shirt ofisial di 50 edishon ku ta pronto na benta na Sede di Fundashon JAG.
Fundashon JAG kier kòrda tur hende pa kumpra nan karchi tempran, pa asina nan por ta parti di e magno evento Curacao Carnival Village.


text:
KRALENDIJK – Despues di kasi 3 luna, departamentu di komunikashon di RCN ta pasa e responsabilidat di komunikashon tokante COVID-19 bèk pa servisio di komunikashon di Entidat Públiko Boneiru.
Lucia Beck, hefe di e departamentu di komunikashon di RCN: “Ku honor ami i mi tim a hasi nos máksimo esfuerso pa informá komunidat di Boneiru riba e desaroyonan di e pandemia durante di e temporada tras di lomba.”
Konsiderando ku nos ta den un fase nobo i e malchi pa informá komunidat den e krísis aki ya ta kreá, a yega e momentu pa traspasá bèk e responsabilidat di informá komunidat.
Esaki tin komo konsekuensia ku entrante 1 di yüni e website www.rijksdienstcn.com i e paginá di facebook di RCN lo no ta forma parti mas di e medionan di informashon ofisial pa loke ta trata Covid-19.
Nos ta supliká prensa pa dirigí tur pregunta i petishon ku tin di aber ku “coronavírus” na e servisio di komunikashon di OLB. Nos kier a gradisí prensa pa e koperashon ku nos a risibí durante e periodo difísil tras di lomba. Sin boso nos tarea tabata imposibel.
Mi ke a hasi uso di e oportunidat pa gradisí mi tim, ku di forma inkansabel a traha dia den dia afó pa tene prensa i komunidat informá den e temporada pisá tras di lomba. Tambe mi ke gradisí gezaghèber Edison Rijna pa e konfiansa ku e la pone den nos pa forma parti di su tim den e temporada di krísis.
Manera semper nos tei pa sirbi prensa i komunidat di Hulanda Karibense pa duna informashon tokante e departamentu i organisashonnan di gobièrnu di Reino Hulandes, tabata loke hefe di komunikashon di RCN, Lucia Beck a informá.


text: Diamars madruga a drenta informe di un problema di pareha cu a caba cu agresion na Alto Vista, mesora a dirigi un patruya na e sitio. Na yegada di e patruya a bin compronde segun e homber na cas cu su pareha a maltrate y lague herida, mientras na warda di polis di Shaba e dama envolvi a yega tur maltrata y herida alegando cu ta e homber a maltrate. Mirando e lesionnan di ambos polis a nota cu e damata seriamente herida y a pidi ambulans pâe na warda. Polis a papia cu ambos y a splica nan e camindanan pa cana. Na yegada di e ambulans na warda di polis a atende e dama y a transporte pa hospital.


text:
Reunion entre Minister di GMN i Asosashon Dòkter di Kas (CHV)
Reunion entre Minister di GMN i Asosashon Dòkter di Kas (CHV)
Willemstad – Awe mèrdia Minister Dorothy Pietersz- Janga huntu ku su ekspertonan tabatin un reunion ku Asosashon Dòkter di Kas pa asina yega mas pronto posibel na un “huisartsenpost” pa Kòrsou.
E huisartsenpost mester duna akseso na kuido na pueblo durante oranan di anochi, wikènt i dianan di fiesta.
Esaki mester remplasá e asina yamá dòkter na warda.
Di e forma aki Minister Dorothy Pietersz-Janga lo sòru pa e persona ku bira malu no mester keda yama mas pa dòkter di kas sino e mes por yega na e sitio sentral kaminda e huisartsenpost ta ubiká.
Otro siman Ministerio di Salubridat i representante di dòkternan lo bolbe reuní pa sigi ku e diferente tareanan pa por kristalisá e huisartsenpost.
E intenshon ta pa kuminsa ku esaki mas pronto posibel


text:
Areglo di keho (Klachtenregeling)
Kuerpo Polisial Hulanda Karibense ta tene e konfiansa ku komunidat di Boneiru, Saba i Sint Eustatius ta dun’é, na pechu. Ku e puntonan ariba menshoná Kuerpo Polisial konosé un areglo di keho, kaminda siudadanonan i organisashonnan por hasi uso di dje. E areglo aki ta hasi posibel pa entregá keho kontra komportashon di polis i/òf keho tokante e tratamentu di kasonan pendiente. Un entidat eksterno i independiente ta trata e keho i ta duna konseho na e Hefe di Kuerpo Polisial kende ta tuma un desishon tokante e komportashon. Dado kaso si e persona ku a entregá keho no ta satisfecho, e por apelá serka Nationale Ombudsman. Ku tur e prosedura- i leinan aki, kual konforme e rapòrt di mantenshon di lei últimamente, ta funshoná bon, KPCN ta purba di ta mas transparente posibel i siña for di eventual erornan.


text:
Diadomingo pasa di 2:45 marduga polis coriendo riba LG Smith Blvd a haya su mes ta baha caminda debi cu un quadracer geel tabata drift y a bay den banda contrario casi dal den e auto policial.
Di biaha a start un buskeda grandi y pa 2:50 marduga polis ta haya yamada cu riba Driemasterstraat un quadracer a accidenta den un otro auto y bolter. Polisnan ta presents di biaha y constata cu ta e quadracer mes cu casi a dal den nan y mas auto. E hoben herida cu basta sla na curpa. E chauffeur di e chevrolet a duna di conoce cu e ta bayendo zuid y e hoben riba e quadracer coriendo basta malo a core den su banda y asina dal basta duro dilanti di e auto y bolter. Paramediconan di biaha a atende cu e hoben herida y a keda transporta pa hospital.


text: WILLEMSTAD — Awe diahuebs Federashon Biyar Korsou ta ranka sali ku su Kampionato Nashonal di Ekipo Bola 8. E evento lo konta ku partisipashon di 4 ekipo , Curadise , Maishi Tigers , Breaking Bad y The Biesheuvel Friends. Na House of Billiard Play den Landhuis Granbeeuw tur e weganan lo tuma lugar solamente riba tur diahuebs pa 8or di anochi. Un invitashon ta bai na tur fanatiko pa bin apoya bo ekipo faborito. E prome enkuentronan lo ta Maishi Tigers vs The Biesheuvel Friends y Breaking Bad vs Curadise. E evento aki ta patrosina pa Montana Bierhuis.


text:
ORANJESTAD, Aruba: E aña aki YMCA Aruba ta organisa nan di dos Free Family Fun Day, cual ta un actividad cu aña pasa a bin cun’e pa prome biaha. A organisa e prome Family Fun Day na YMCA Dakota y e biaha aki nan a dicidi cu lo tene e actividad na YMCA San Nicolas dia 1 di October proximo.
Youth Worker di YMCA Aruba, Sherwin Wester a splica cu e actividad lo ta pa tur edad, esta di muchanan chikito te adulto. YMCA Aruba ta organisa e actividad aki unda cu famia ta bini hunto y por participa den e weganan cu tin. E diadomingo aki lo tin e Youth Workers conhunto cu boluntarionan, kendenan lo ta esunnan encarga pa guia e weganan. Lo bay tin diferente wega, entre otro fox tails, building and builders. Esakinan ta weganan cu hende normalmente no a tende di nan, pero lo ta un momento hopi divertido.
E boluntarionan a ricibi training for di studiante di Moveshon y Salud John Leo, kende a train y duna splicacion di e weganan na e Youth Workers y boluntarionan pa asina nan por guia e weganan.
E orario di e Family Fun Day lo ta 10:00 AM te cu 4:00 PM. E entrada lo ta gratis pa tur hende, unda tur hende por bin pasa un dia dushi cu nan famia. YMCA Aruba ta invita comunidad di Aruba pa yega diadomingo dia 1 di October YMCA San Nicolas, pasobra e dia lo ta uno divertido. Lo bay tin weganan special pa muchanan y tambe pa hendenan grandi. “Nos tin weganan pa diferente edad. E ta pa tur hende”, Sherwin Wester a bisa. YMCA Aruba a organisa e dia aki pa asina famia por bini hunto pa asina enfoca ariba e salud y bienestar di nos muchanan y hobennan.


text:
Diamars Sindicato di Aduana Aruba (SADA) den un rueda di prensa tabata kier a trece aclaracion dilanti tocante un caso contra di un ex-gobernante actualmente den corte.
Algun gobernante ta tilda e sindicato di no ta duna un reaccion riba e caso en cuestion. Pero SADA su posicion ta cu nan ta un sindicato cu ta representa su miembronan., nan ta traha a base di e mandato di e miembronan. Ora cu ta trata di e posicion huridico di e miembronan, si nan ta sinti nan mes yama pa defende nan miembronan, segun presidente di sindicato SADA, Edward Maduro.
Maduro a sigui bisa cu SADA ta un sindicato y nan no ta sinta den parlamento unda cu nan ta controla e gobernantenan. Esunann cu ta prome yama y esunnan cu ta haya pago pa haci esaki, ta e parlamentarionan. Ta nan mester controla Gobierno y e ministernan. Personalmente, Maduro a bisa di tin su pensamento personal riba e caso aki, pero e no lo papia di esey, ya cu den e conferencia di prensa e ta eynan den calidad di presidente di e sindicato.
Sindicato ta traha segun nan statuut y nan no ta traha pa haci politikeria. Si SADA mester bay reacciona riba e casonan cu tin di haber cu e politico nan, tanto gobernante- y ex-gobernantenan, cu kisas ta culpabel of tin sospecho riba nan, e ora nan lo mester reacciona riba varios caso manera p.e. Strawberry Gate, den pasado e politiconan di e mesun partido a hiba otro corte, e caso di Arubahuis, Vacunagate. Tur e casonan aki ta unda cu Gobierno tin di haci su trabou y no sindicato.
Den pasado tabata tin hopi caso y nunca sindicato SADA a reacciona ariba nan, ya cu esaki no ta nan deber como sindicato. Segun Maduro, e directiva aki di SADA no ta bay participa den ningun sorto di politikeria y ora cu e sindicato tin critica riba e maneho di Gobierno cu lo afecta nan miembronan directamente, sigur nan lo bin dilanti pa vocifera esaki y sin miedo algun pa represalia, ya cu esaki nan ta bib’e hopi, vooral den e gobierno actual. Pero nan ta sigui traha pa bay dilanti. Esaki pues ta loke SADA ta para p’e, segun e presidente di Sindicato di Aduana Aruba (SADA), Edward Maduro.


text:
SELIKOR A REGALÁ NOS LANTERNA UN KAS BÈRDÈ
SELIKOR A REGALÁ NOS LANTERNA UN KAS BÈRDÈ
Nos Laterna a logra nan soño di mas ku tres aña di tin un kas pa nan por planta i kosechá bèrdura i fruta pa nan propio uso.
Den e fin di siman ku ta tras di lomba koleganan di Selikor, ku un kurason hopi grandi, a duna bèk na komunidat via di e proyekto di Curadoet. Ku Selikor a kontribuí ku Curadoet edishon 2017 riba su mes no ta algu partikular. For di inisio di e inisiativa akí Selikor a bin ta yuda ku nos core business, esta rekohementu i prosesamentu di shushi. Pa e aña akí sinembargo nos kurason a bati pa yuda di un forma diferente tambe.
Pa algun siman largu a hasi e preparashonnan nesesario pa asina hasi un soño di mas ku 3 aña di Kas di Kuido Nos Lanterna bira realidat. Trahadónan di Selikor a konstruí i ekipá un Kas Bèrdè (Green House) pa e kas di grandinan di manera ku, komo parti di terapia i entertainment, e klientenan por siña planta i kosechá di nan propio plantashon.
E Kas Bèrdè a wòrdu ekipá mas tantu posibel ku material resiklá manera tayer, bleki, PET-fles i te hasta sapatu bieu. Komo kompania nos ta orguyoso di por a dun’un man na nos grandinan di Nos Lanterna komo parti di nos responsabilidat sosial ku komunidat di Kòrsou.


text:
Ta 67 aña pasá riba 4 yüni 1951, ku pa di promé biaha nos a vota i skohe nos representantenan di Konseho Insular di Kòrsou. Hopi hende te ainda inkorektamente ta bisa ku nos a haña outonomia na 1954, miéntras ku esaki a tuma lugá for di 1951. Ta bon pa nos repasá un ke otro, pero promé ku esei, algun detaye di e elekshon históriko kasi 7 dékada anterior.
Un total di sinku (5) partido a partisipá. Nationale Volkspartij (NVP) ku Moises Frumensio da Costa Gomez (Dòktor) na kabes; Demokratische Partij (DP) ku Efrain Jonckheer komo lider; Katholieke Volkspartij (KVK) ku David Capriles na kabes; Curaçaose Onafhankelijke Partij (COP) liderá pa Phillip Evertsz i finalmente Partij van de Arbeid (P vd A) bou di liderasgo di Castelar da Costa Gomez.
NVP a saka 9 asiento, DP a saka 8, KVK 3 i COP a saka 1. P. vd A no a logra sufisiente voto pa asiento. Remarkabel ta ku 85% di esnan ku por a vota, a bai vota. Algun di e miembronan di e promé Konseho Insular tabata Tjark Petzoldt, Romano Marcario Tschumie, Heraclio Henriquez, Aloisio Emilio Panneflek, Edward Broos, Juancho Evertsz, Hendrik Pieters Kwiers i Moises da Costa Gomez. Nos promé Konseho Insular tabata konosí pa e kantidat grandi di miembronan ku un tras di otro tabata baha pa otro subi.
Konseho Insular a bira posibel ku kambio di nos konstitushon na 1950. Esaki a hasi posibel ku na 1951 a introdusí responsabilidat parlamentario kompleto, a bin ku Eilandenregeling Nederlandse Antillen (ERNA) den kua a desentralisá tareanan manda teritorionan insular. Riba 2 di yüli 1951, e promé Konseho Insular ta keda instalá den e sala di reunion di Staten, 3or di atardi den un reunion emoshonante.
Emoshonante pasombra miéntras tur otro isla di Antia Ulandes pa mas di 100 aña tabatin un tipo di konseho insular kolonial riba nan isla i ku por a skohe pa nan representantenan, ounke ku hopi limitashon, ta na Kòrsou so esaki no tabata posibel. Den pasado e poder kolonial semper a haña ku si riba e mesun isla bo tin tantu gobièrnu sentral pa tur e seis islanan komo pa e isla di Kòrsou tambe, ku esaki lo trese bruashon. Mester bisa ku pa un periodo kòrtiku (1828-1833) a eksperimentá ku un ‘Gemeente Bestuur Curaçao’. Esaki a frakasá pasombra konstantemente tabatin konfliko entre di Gemeente Bestuur i Fort Amsterdam. Ku e elekshon riba 4 yüni 1952 a bin un fin na e diskriminashon ku Kòrsou a sufri di dje kompará ku e otro 5 islanan. Esaki tabata e inhustisia ku Généreux de Lima, un di e tatanan di nos demokrasia i e promé hòmber di koló den Koloniale Raad, a protestá kontra di dje pa di promé biaha na 1863.
Willemstad, Curaçao


text:
Aruba Lions Club ta conoce e aña aki su rifa di auto cu ta consisti di 5 premio hopi atractivo manera, un auto electrico pa mucha, un step electrico, un bicicleta electrico, un scooter electrico y cu e promer premio un auto electrico di famia marca “Changan”.
E premionan aki sigur ta danki na e compania mas renombra na Aruba pa su medionan di transporte electrico, cu ta All to Car situa na L.G. Smith Blvd, caminda por pasa admira e autonan aki. Esaki ta un rifa cu den e tempo moderno aki sigur ta bira hopi atractivo pa nos comunidad for di nos hobennan te na esnan di mas edad.
Benta di e rifa aki ta bayendo hopi bon den un tempo hopi cortico desde cu Aruba Lions Club a lansa esaki.
Den cuadro di nos celebracion di 75 aña fin di luna di September, a dicidi pa stipula un fecha cu nos lo culmina nos celebracion hunto cu nos pueblo arubano, programa pa diadomingo 2 di oktober pa saka e ganadornan di e premionan.
Pa motibo di hopi preparacionnan y reunionnan pa cu nos celebracion di 75 aña hunto cu nos huespednan, e tempo a bira dificil ultimo simannan pa Aruba Lions Club por a sali cu nan “yellow jacket” riba caya pa bende e rifa aki, mientras cu e demanda ta halto di personanan cu kier un rifa ainda. Pa e motibo aki Aruba Lions Club a tuma e decision, cu fecha di e rifa cu mester hunga 2 di oktober, lo wordo posponi pa diadomingo 6 di November 2022.
Mientras Aruba Lions Club ta terminando cu su celebracion e siman aki, lo tin mas tempo den proximo simannan pa por caba di bende locual cu falta y asina purba cumpli cu tur esnan cu ainda ta pidi pa nan rifa. Aruba Lions ta purba cumpli y sirbi tur caminda den comunidad y pesey ta masha agradeci na tur cu ya caba a cumpra nan rifa y ta pidi comunidad un poko pasenshi cu nos lo jega tur caminda den e proximo simannan.
Un biaha mas ALC kier a pidi disculpa pa e incovenencia aki y ta sigura cu pa 6 di November, nos tin 5 ganador di e diferente premionan y cu lo wordo saka via tombola, asina ta cu e number no por keda aden. Esaki ta un gran oportunidad mirando cu e cantidad di rifa ta limita y ganador(a) lo ta sigura.
Danki na Bo contribucion pa Aruba Lions Club por sigui juda esnan den nececidad.
President:


text:
Resultadonan di Beisbòl Liga Grandi di ayera:
Seri Mundial
- San Francisco Giants a derota Kansas City Royals ku skor di 3-2
Ku e viktoria San Francisco Giants ta titulá kampion di Beisbòl Liga Grandi. San Francisco a anotá dos pa bai ariba 2-0 den kabes di dos entrada. Mesora Kansas a respondé bek i anotá dos pa empatá e partido den bòm di dos entrada. Giants a kue e liderato bek den di kuater entrada. Den di sinku entrada San Francisco a manda nan picher estelar Madison Bumgarner, ku a picha e restu di e partido. Bumgarner a bai sinku entrada kompletu permitiendo dos hit sin kareda. Den e Seri Mundial, Bumgarner tabata tin un rèkert di 2-0 ku un efektividat di 0.43. E prestashon aki a pone ku Bumgarner e keda skohe unánimemente komo Hungado-Mas-Balioso di Seri Mundial. Ku esaki e picher ta bira e di shete pelotero ku ta keda nombra komo Hungado-Mas-Balioso di ambos Seri Mundial i e ‘League Championship Series’.
E título aki ta bira e di ocho título pa e frankisia di San Francisco Giants, e di tres despues ku e ekipo a muda di New York pa San Francisco na 1958. Ku esaki e ekipo ta bira e di sinku ekipo den historia ku ta gana por lo mínimo ocho Seri Mundial, unifikando nan mes ku New York Yankees (27); St. Louis Cardinals (11); Philadelphia/Oakland Athletics (9) i Boston Red Sox (8).
San Francisco a bira e promé ekipo ku ta gana tres título (2010, 2012 i 2014) den un periodo di sinku temporada despues ku New York Yankees a gana kuater durante e añanan 1996 pa 2000. Tambe e ekipo ta bira e di seis ekipo di Wild Card ku ta gana Seri Mundial. Unifikando ku Marlins 1997, Angels 2002, Marlins 2003, Red Sox 2004 i Cardinals 2011.


text:
Diahuebs anochi polis, brandweer y ambulance a presenta na Hooiberg p’un caso di rescate. Ta na e punta di e sero, unda cu un hende homber a cay y fractura su enkel malamente. Mirando e fractura, ta claro cu e no por a move riba su propio forsa.
Den un forma strategico a forma dos team, consisti di bombero- y paramediconan di ambulance. Un team a bay te na punta di sero pa cuminsa cu e proceso pa baha cu e victima mientras cu memey di sero a topa cu e otro team kende a yuda tambe pa baha cu e victima.
E no tabata facil, sinembargo e ekipo di rescate a bay “extra mile” p’asina baha cu e victima. Ora cu a yega cu ne parti abou, a hinc’e mesora den ambulance kende a transporta e hende homber pa ambulance p’e ricibi atencion medico avansa. Un trabou na e ekipo di rescate cu a haci nan maximo esfuerso.


text:
WILLEMSTAD – Futbòl Liga MCB ta kontinuá e wikènt aki ku su buèlta di 6 na stadion Ergilio Hato. Tin tres partido programa pa wikènt aki, kuminsando ku awe e kampionan di e kampionato regular Centro Barber kontra Victory Boys.
Den e buèlta di 6 tur kos ta kuminsá na 0 bek. P’esei mes e 6 ekiponan aki tin ku bai traha duru pa asina nan sigui pa e buèlta di 4 i pasa pa e gran final di Liga MCB Promé Divishon ku ta planiá pa tuma lugá den kuminsamentu di dezèmber.
Entrada general pa e weganan di Liga MCB promé divishon su buèlta di 6 ta fl.7.50 pa hende grandi i fl.2.50 pa mucha ku 60+. Preisnan pa e buèlta di 4 ta fl.10,- pa hende grandi i fl.2.50 pa mucha ku 60+ i pa e gran final e preis lo ta fl. 12.50 pa hende grandi i mucha ku 60+ ta paga fl.5,-.
Skema di partido playoff Liga MCB:


text:
Kralendijk – Lorando un bala di futbòl den direkshon di diputado Pablo James Kroon e representante di BWM a pasa e fèlt di ATC ofisial pa Entidat Públiko Boneiru. Luna pasá BWM a kuminsá ku e trabounan pa poné yerba artifisial riba e tereno di e tim di futbòl Atletico Tera Cora (ATC).
“Esaki ta e promé i nos ta sigui ku diferente fèlt mas, “diputado James Kroon a bisa durante e enkuentro na e tereno di e tim ATC. “ E idea ta pa e deporte Rei aki, sigui haña forma den tur bario.“ Dunando asin’ei e ánimo na Federashon di Futbòl Boneriano (FFB) pa sigui invertí den e deporte. Presidente di FFB a bisa ku esaki ta un momento históriko pa Boneiru. Ku a kambia e fèlt hasié asin’aki ta parti di un plan grandi ku FFB tin ta traha algun tempu riba dje.
Na e enkuentro ku a pasa e fèlt di futbòl di ATC pa EPB tabatin representantenan presente di e organisashon nashonal di futbòl di Hulanda KNVB. Bou di nan entre otro Aron WInter ku hopi tempu tabata un futbolista profeshonal. Aworakí e ta na Boneiru komo embahador di KNVB pa pasa su konosementu pa e trainernan di ekiponan na Boneiru. Durante e simannan binidero tin kursonan speshal organisá pa FFB i KNVB.
Lesa tambe:
- Bonchi Boneiru ke produsi kòfi di kalidat haltu na Boneiru
- Flamingo Airport porfin ta bai haña left sofistiká pa ròlstul
- Tera Barra ta regalá 500 palu di Watakeli
- A selebrá Dia di Emansipashon na Isla’Riba
- Registro Sivil ta habri ora èkstra pa rekuperá sitanan pèrdí pa motibu di mal wer


text:
WILLEMSTAD - Minister di Desaroyo Ekonómiko, sr. Ruisandro Cijntje ta liderá un delegashon di Kòrsou ku a biaha pa partisipá na e di diesdos konferensia ministerial (MC-12) di World Trade Organization (WTO) na Ginebra, ku ta tuma lugá di 12 di yüni te ku 15 di yüni 2022 despues ku esaki a keda postponé den luna di novèmber di aña pasa en konekshon ku e pandemia di covid-19.
Minister Di Hustisia I Polis Di Sürnam Sr. Kenneth Amoksi Ke Yega Na Akuerdonan Di Koperashon Estrecho Ku Kòrsou
Durante bishita di Minister di Hustisia mr. Shalten Hato na Sürnam
WILLEMSTAD - Minister di Hustisia i Polis na Sürnam, sr. Kenneth Amoksi, a ekspresá su deseo pa por yega na akuerdonan di koperashon estrecho ku Kòrsou. Asina e titular di Hustisia i Polis na Sürnam a duna di konosé durante e bishita ofisial ku minister di Hustisia di Kòrsou, mr. Shalten Hato, a realisá na su despacho.
Ningun Personal Di Prizòn No A Risibi Retiro Inmediato
WILLEMSTAD – Resientemente gerensia di prizòn, a tuma nota di un informashon ku ta sirkulá den medionan di komunikashon enkonekshon ku un bewaker ku a risibi retiro inmediato na prizòn. Esaki a krea basta konsternashon den e instituto i den komunidat.
Frakshon Di Man Ta Bolbe Pidi Presidente Konvoka Reunion Riba Coho
WILLEMSTAD - Frakshon di MAN komo un di e firmantenan a entrega un petishon pa un reunion públiko di parlamento. Tambe nos a manda diferente rekordatorio pa ku e petishon di e reunion aki.
Desaprobashon di asesinato na SDK
WILLEMSTAD - Minister Hato manera hopi siudadano a tuma nota di e tiroteo ku a tuma lugá den deskanso di un partido di futbòl di liga MCB segundo divishon.
Minister di Hustisia ta partisipá na konferensha HLSC na Sürnam
WILLEMSTAD – Minister di Hustisia mr. Shalten Hato, lo ta na Sürnam dia 14 di aprel, pa partisipá na e konferensha HLSC (High Level Security Conference), ku e meta pa sera lasonan ku otro pais i papia tokante maneho pa kombatí kriminalidat ku ta krusa frontera.
Minister Charles Cooper ta bishitá Minister Charlson Manuel na Kas di Kòrsou
Willemstad - Komo parti di su biahe pa trabou na Hulanda, Minister Charles Cooper a bishitá Minister Plenipotensiario di Kòrsou señor Carlson Manuel na Kas di Kòrsou riba djaluna 28 di mart 2022.


text:
- E selekshon oropeo ku lo hunga dos partido di ekshibishon kontra e selekshon di Hapon dia 10 i 11 di mart próksimo lo biaha dia 3 di mart próksimo pa Hapon i lo ta na Hapon dia 4 di mart. Tur e peloteronan lo biaha huntu, ku eksepshon di peloteronan ku ta biaha for di Merka, Repúblika Dominikana i Venezuela. Promé ku e dos partidonan kontra e selekshon hapones, e ekipo di Tur-Strea Oropeo lo hunga un wega di praktika dia 8 di mart kontra e ekipo di Liga Menor di Yomiuri Giants. E selekshon di Tur-Strea oropeo ta konta ku seis pelotero di Kòrsou kual ta: Andruw Jones, Yurendell de Caster, Curt Smith, Dashenko Ricardo, Shairon Martis i Diegomar Markwell.
- Wladimir Balentien lo no forma parti di e selekshon di Tur-Strea oropeo pa motibu ku e no ta kompletamente rekuperá ainda di e operashon ku e la hasi aña pasa na su pia. Sin embargo, Wladimir ta plania pa yega Hapon di 2 di mart próksimo. Ta spera ku e pelotero lo keda añadí riba e roster aktivo di Tokyo Yakult Swallows den komienso di aprel.
- Detroit Tigers a yega na un akuerdo di un aña ku picher Joba Chamberlain. Chamberlain lo risibí un salario di 1 mion dòler mas 500 mil dòler di insentivo basa riba e kantidat di aparishon ku e pelotero hasi. E ekipo di Los Angeles Dodgers tambe tabata tras di e pelotero aki despues ku a bira konosí ku Kenley Jansen lo pèrdè entre ocho pa 12 siman. Temporada pasa ku e ekipo di Detroit Tigers, Chamberlain a drenta den 69 partido i tabata tin un efektividat di 3.57 ku dos partido salba.
- E picher as di St. Louis Cardinals, Adam Wainwright mester a bandoná e kampamentu di entrenamentu di Cardinals na Florida. Wainwright lo biaha bek pa St. Louis unda dòkternan di e ekipo lo chek e picher despues ku e la sinti doló den su apdómen. Segun e picher e ta sinti mas mihó kada dia pasa pero ke chek ku un spesialista pa hasi mas klaridat riba e asuntu.
- Chicago Cubs a anunsiá ku nan a kontratá Manny Ramirez komo konsehero di bateo pa e ekipo. Den 2014, Ramirez tabata entrenadó i pelotero pa e organisashon di Chicago Cubs den tripel A. Segun e ekipo Ramirez lo bai traha ku e peloteronan di Liga Menor i Liga Grandi riba e fundamentonan di bateo i aspektonan mental. Tambe e ekipo a añadí Kevin Youkilis komo konsehero part-time di scouting i desaroyo di peloteronan.
- MLB.com a hinka un lista den otro di loke nan ta kere ta e 10 ekiponan ku mihó ‘farm-system’ aktualmente den Liga Grandi. Segun MLB. com Minnesota Twins tin e miho ‘farm-system’ aktualmente.
1. Minnesota Twins
2. Chicago Cubs
3. Pittsburgh Pirates
4. Los Angeles Dodgers
5. Colorado Rockies
6. Texas Rangers
7. Houston Astros
8. Toronto Blue Jays
9. New York Mets
10. Washington Nationals


text:
Kralendijk- Entidat Públiko dentro di muy poko lo bai lansa, di forma ofisial, su sistema di sertifikado digital pa por biaha mas fasilemente.
Pa medio di e app por genera un kódigo QR, ku kual por mustra ku un hende ta bakuná kaba kontra di Corona, òf kiko resultado ta di su tèst promé ku biaha.
Esaki lo fasilitá biahamentu entre e islanan Hulandes-Karibense, pero tambe pa Hulanda i otro pais di Komunidat Europeo. Aktualmente ta hasiendo e últim tèstnan pa asigurá ku e sistema no tin fout i ku e ta traha manera debe ser. Asina ku e tèstnan aki finalisá lo publiká e detayenan tokante e sistema.


text:
Lisse- Eksperto riba tereno di aviashon i èks direktor di departamento di aviashon di Kòrsou, Hans de Jong, den un editorial riba djadumingu ta skibi ku bulamentu ku avion eléktriko no ta bai yuda baha preis di pasashi sin mas.
De Jong ta bisa ku no ta e bulamentu ku avionan di awendia riba kombustibel klásiko ta e problema, sino e kantidat di impuesto i otro sobrekargonan ku ta imponé riba aerolínea i pasashi, tin e preisnan manera nan ta.
De Jong a hasi su komentarionan, reakshonando riba ponensianan di e asosiashon di aeropuertonan na e islanan di Karibe Hulandes DCCA. Den un artikulo resien, entre otro den e revista Luchtvaartnieuws, direktor di Aeropuerto di Aruba na nòmber di e asosiashon ta bisa ku ambishon lo mester ta ku un pasashi entre e islanan lo mester kosta no mas ku 100 dòler ida i buelta.
“Imposibel ku djies e bulamentu ku avion eléktriko lo trese esaki, si no ta tuma na konsiderashon e kantidat di impuesto i otro sobrekargonan ku ta eksistí, i ku ta kondusí na e preis manera e ta”, asina de Jong a opiná.
Mas impuesto
De Jong ta mustra riba e echo ku aeropuerto di Kòrsou a bolbe disidí di oumentá su ‘Passenger Facility Charge’ ku 3 dòlar pa bai Boneiru, i 5 dòler mas ora di bula bai Aruba òf St. Maarten. De Jong ta bisa ku ela keda asombrá kon fásil Konseho di Minister na Kòrsou a aprobá e hisamentu di tarifa aki, ku atrobe lo kondusí na un subida den preis di pasashi.
De Jong ta bisa ku tin diferente rapòrt ku a kompilá i ta mustra perfektamente bon na unda e problema ta sinta. Tambe e ta mustra riba e rapòrt di komishon bou di liderazgo di Peter Hartman ku a bin ku sugerensia pa baha e gastu di pasashi un poko pa residente di e isla. Pero, nada mashá no ta wòrdu hasí ku e análisis i sugerensianan aki, asina de Jong ta bisa.
Tanten ku no kuminsá rekonsiderá sierto impuesto i sobrekargonan aktual, introdukshon di avionnan eléktriko lo no kambia nada na e situashon, asina De Jong ta konkluí.


text:
Diasabra ultimo, Baranca Toastmasters Club a tene su prome reunion pa e aña nobo 2021-2022 cu e tema “A Step in the Right Direction”.
Durante e reunion aki den presencia di su miembronan y invitadonan, Division H Director Sra. Angeline Tromp-Zievinger a instala e Comision Ehecutivo nobo pa 2021-2022, cual ta consisti di Sra. Luz Marina Gonzalez como President, Sra. Michele Brooks como Vice President Education, Sra. Hortencia Maduro como Vice President Membership, Sra. Kimberly Boekhoudt como Vice President Public Relations, Sra. Karin Trim como Treasurer, Sra. Ghislaine Quandt como Secretary, Sr. Franklin Hoevertsz como Sergeant at Arms y Sra. Hortencia Maduro como Immediate Past President.
Baranca Toastmaster Club ta forma parti di e Caribbean Toastmasters District 81 cu tin como slogan pa e aña nobo: “Run Together, Win Together”.
E mision di un Toastmasters Club ta pa ofrece un experiencia educativo y positivo yen di sosten, caminda nos miembronan ta sinti nan mes apoya pa desaroya habilidadnan di comunicacion y liderazgo, cu lo resulta den mas auto-estima y crecemento personal.
Baranca Toastmasters Club ta reuni tur prome y di tres diasabra di luna di 10.00 am pa 12.00 pm via Zoom. Like y follow nos pagina di Facebook https://www.facebook.com/thebtcofaruba/ pa keda informa y/of bishita nos reunionnan bimensual.


text: Diamars merdia a drenta informe di cu un UTV lo a bolter banda di Bushiribana, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di 2 hoben hunto den un grupo di tour tabata na Boca Mahos y e tata kende ta esun responsabel pa maneha e UTV a laga su yiu cu un otro turista femenino bay cu e UTV y e hoben a bay haci maniobranan peligroso den cercania y a bolter cu e vehiculo. Ambos a resulta herida na yegada di e ambulans nan a atende ambos victima y a transpprta nan pa hospital.


text: Diasabra madruga a drenta informe di cu na ex-Rowiginis tin un dama burachi kier stuur auto, a start un discucion entre e pareha, mesora a dirigi un patruya na e sitio. Na yegada di e patruya na Rowiginis y pero e homber no ta lague, a surgi un pleito y e homber mes a subi tras di stuur y bay polis a purba bay su tras y a logra localize, ora cu a pidie pa e para ela sigui core y primi trot den e intento aki ela perde control baya caminda y pega na un mata. Polis a atende cu e homber y a nota cu berdaderamente e homber ta burachi y a detene. E dama mes a ser hiba pa polis na su cas mientras e dama a keda di busca un takelwagen pa busca su auto.


text:
KRALENDIJK – Tourism Corporation Bonaire (TCB) a yama Amado Vrieswijk bon biní bèk na nos isla dia 29 di sèptèmber 2021.
Amado Vrieswijk a partisipá na Kampionato Oropeo Freestyle 2021 na Rhodos, Gresia i a gana e premio máksimo. TCB a yama nos Kampion bon biní ku un regalo komo muestra di apresio pa su entusiasmo i dedikashon na su pashon pa wentsùrf. Boneiru ta yama bo danki ku bo a pone nos riba mapa i bini kas bèk ku e título.
Amado a gana e título di kampion di e kompetensianan di European Freestyle ProTour Theologos 2021 ku a tuma lugá dia 13 di sèptèmber 2021 na Rhodos, Gresia. Awor Amado ta pa un siman bèk na Boneiru pa rekargá i despues e lo kontinuá ku su treinen na Hulanda pa partisipá den klase olímpiko durante e siguiente evento na Fransia for di 22 te 28 di novèmber 2021.
Representantenan di TCB a yam’é bon biní na su yegada na aeropuerto i a entreg’é un obra di arte trahá lokalmente.
Pabien Amado! Boneiru ta orguyoso di bo.


text:
ORANJESTAD, Aruba - 11 di april 2020
Premirando e weekend di Pasco Grandi y dialuna di Resureccion unda nos comunidad tin e custumber di festeha esaki engrande. Gobierno di Aruba a trece diferente cambio pa evita aglomeracion di hende pa asina evita cu e virus di COVID-19 por plama rapidamente bou di nos comunidad. E cambionan implementa riba diabierna, diadomingo y dialuna ta ensera cu tur localidad comercial ta sera. Tin exepcion solamente pa botica, dr di cas na warda, station di gasoline cu lo ta habri di 7am-7pm, drive thru- take away y delivery di cuminda por ta habri di 11am-7pm. Parti anochi “Toque de queda” no tin cambio, eta keda vigente di 9pm-6am. Pa loke ta ehercicio esaki por sigui tuma luga, basta cu ta tene cuenta cu samenscholingsverbod. Esaki ta significa cu ora di haci ehercicio of transita no ta permiti pa ta mas cu 3 hende na mes momento. Pa cu esaki no tin excepcion. Esnan cu mester bay lama pa landa pa nan salud, por haci esaki pero no ta permiti pa keda recrea na lama. Tampoco por ta mas cu 3 hende hunto. Riba lama tampoco ta permiti recrea. Botonan di placer, wave runner ni ningun mechanismo of obheto di placer por ta riba lama ni tampoco boto di pesca. E pasonan aki ta necesario pa seguridad y bienestar di un y tur.


text:
Bringamentu ku hinkamentu.
KOMUNIKADO DI PRENSA 285/2022
6 yüni 2022
Bringamentu ku hinkamentu.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djadumingu 5 di yüni 2022 alrededor di 19.05’or, Sentral di polis a dirigí un unidat di polis
na kaya Koko Le Pol pa un kaso di bringamentu entre di dos ruman hòmber i di kua un di
nan lo mester ta den posishon di un arma blanku.
Na yegada di e unidat, el a topa un hòmber ku un hinká bou di su brasa ku tabata
sangrando hopi.
Ambulans a presentá na e sitio i a duna e víktima promé asistensia pa despues transport’é
ku urgensia pa Sala di Emergensia di C.M.C.
Na e sítio polis a detené e homber D.A.M. di 42 aña nasé na Kòrsou.
A presentá e sospechoso dilanti di un fiskal ouksiliar ku a ordená su enkarselamentu
pendiente di mas investigashon.
Investigashon den e kaso aki ta kontinuá.


text:
Te ainda tin resistensia kontra e konsepto di igualdat pa e siudadano di Boneiru, Statia i Saba (‘BES’) komo parti integral di Hulanda. E resistensia aki ta komprendibel, pero e no ta korekto. I na final igualdat lo gana e bataya tòg. Úniko pregunta ta ki dia? Nos mandatarionan (Anthony, Burney, Ramonsito) a bai Hulanda fin di yanüari pa negoshá. Nan a bin bèk ku un ‘Lista di Desishon’ di lokual esun mas importante ta ku e ‘voorzieningenniveau’ (nivel di servisio di gobièrnu) na BES lo ta ‘aanvaardbaar binnen Nederland’, pues ‘akseptabel’ dentro di Hulanda.
E palabranan skohé ta importante. Na promé lugar ta papia di ‘binnen Nederland’, pues dentro di Hulanda. No dentro di Reino. Esei ta bon! Pero te ainda ta usa e palabra ‘aanvaardbaar’ (aksep-tabel), no ‘gelijkwaardig’ (igual). Tampoko no ta bisa nada over di e ‘sociaal niveau’. Pues, un bon señal, pero nada sigur ainda.


text:
Chaldira Vis; “Te ainda mi ta soña cu e saco riba mi cabes purbando...
Cu un total di 3 tiro den su garganta, 1 den su cachete, 1 den su lomba y un saco di plastic riba su...
Aeropuerto a kita manager pa intimidacion sexual
Un landslide operation manager di Aruba Airport Authority (AAA) a perde su trabou pasobra intimidacion sexual. E autoridad a dicidi di termina su contracto laboral...
Horcan Irma ta tuma 3 bida, cual di 1 baby
Oficialnan di Francia y di Antigua y Barbuda ta bisa cu horcan Irma a tuma bida di 2 hende riba e islanan di St....
Coreccion: Fraude di 800 mil florin na Departamento di Impuesto
Departamento di Impuesto ta confrontando un investigacion grandi di malversacion. Segun informacion cu nos redaccion a ricibi, a entrega keho na landsrecherche y Ministerio...
“Faya-bo-haya” alarga te 24 di september 2017
Ministerio Publico y Cuerpo Policial di Aruba ta informa cu e maneho di faya-bo-haya durante periodo di eleccion lo keda alarga te cu diadomingo...
‘Hobennan tin un potencial inmenso’
"Nos hobennan ta traha di diamante y oro, pero nan no a haya chens pa briya ainda. Tur di nan ta aki cu potencial...
OM: ‘A haci cuater entrada hudicial pero ainda no a haya e mucha perdi’
Ministerio Publico ta informa cu diabierna atardi y anochi a tuma luga cuater entrada hudicial na adresnan na San Nicolas. Esaki berdad pa busca...
Local ta na prome luga den Citgo, pa experticio cu no tin ta busca...
Recientemente a wordo publica informacion di e cantidad di hendenan cu a aplica pa traha cu Citgo. For di esaki aparentemente 600 local a...
Edwin Jacobs di SVb: ‘Crisis Covid-19 a trece dilanti cuanto mal dunado di trabou...
Tempo cu crisis Covid-19 a yega na Aruba, niun hende tabata prepara pa esey loke a causa cu algun companianan den afan pa baha...
Varios miembro di AHATA a cancela pagara
Asociacion di Hotel y Turismo di Aruba (AHATA) a anuncia riba nan Facebook page cu varios di nan miembronan a dicidi cu nan ta...


text:
Gabinete Wever Croes ya no sa mas kico pa bisa of haci, pa trata di convence pueblo cu loke nan ta haciendo pa family and friends, ta algo totalmente legal y norma, miembro di partido AVP Melvin Tromp a mustra.…
Duna nos Luz Berde
Danki na Bo sosten partido AVP por a sirbi Aruba durante añanan largo. Den periodo 2009-2017 nos a traha duro pa haci nos isla miho, mas bunita y mas solido. Nos a logra hopi. Pero tin hopi mas pa haci. E trabou cu nos a haci durante ultimo e periodo aki ainda ta visibel tur caminda: kilometernan di caminda a wordo construi y hopi mas a wordo reconstrui. Barionan y areanan publico cu tabata decai awe ta bunita y dushi pa biba y pasa tempo aden. E hospital nobo t’ey awor pa duna miho servicio na comercio y miho cuido na ciudadanonan. Scolnan cu tabata den mal estado a wordo reconstrui y a traha scolnan nobo. Cada un di e proyectonan aki a contribui na crea trabou y miho servicio. Nan ta embeyece nos pais y crea oportunidadnan nobo pa nos hendenan y nos economia.
Tuma contacto cu mi
- Avenida Alo Tromp 56 Oranjestad, Aruba
- +297 5830911
- Weg Sero Preto 9 San Nicolas, Aruba


text:
Kralendijk – Flamingo Express Dutch Caribbean (FXDC) den un komunikado pa prensa a komuniká djarason atardi ku djaluna ku a pasa, nan a risibí e último lote di karchinan di vota pa repartishon.
E karchinan pa elekshon di Tweede Kamer na Hulanda, e aña aki, a wòrdu entregá dor di Departamentu pa Asuntunan Sivil (Burgerzaken) na ofisina di Pòst repartí den vários pakete segun e bario.
Mayoria di e karchinan pa vota a wòrdu entregá na kas kaba, pa loke ta traha barionan di Antriol, Amboina, Tera Kòrá, Playa, Hato, Sabadeco, Nieuw Amsterdam, Nikiboko i Belnem.
Awe òf mañan
E último barionan kaminda e karchinan di vota lo wòrdu entrega awor ta Rincon, Nawati, Nort Saliña, Republik i Bona Bista. Según FXDC mayoria hende a òf lo risibí esaki awe, djarason òf pa mas tardá mañan, djaweps 11 di mart.
Karchinan ku no por wòrdu entregá pa un òf otro motibu ta bai bek na Departamentu pa Asuntunan Sivil (Burgerzaken) i por wòrdu buská einan dor di votadónan ku no a risibí nan karchi.
Votashon pa e parlamentu hulandes ta tuma lugá riba dia 17 di mart, 2021.
- Biblioteka Nashonal Aruba ta organisá aktividatnan den fakansi grandi
- Kontrolaria General: gobièrnu i parlamentu no ta reakshoná riba petishonnan pa kòntròl ku nan mes a pidi
- Causeway Bridge na Sint Maarten tin problema pa sera bèk
- Kolegio ehekutivo i PDB tur dos lo konta tokante na biaha pa Hulanda riba djarason
- E aña aki atrobe hopi alumno a slag na SGB


text:
Siman pasa un biaha mas Minister Glenbert Croes a logra haya sosten unanime di Parlamento pa loke ta trata existencia di “Sociaal Crisisplan” pa aña 2020. Ta trata di ehecucion di diferente proyecto di importancia grandi pa e cadena social. Pero un motibo cardinal pakico Minister Glenbert Croes ta bolbe haya sosten unanime ta e motibo cu ehecucion di e plan ta conta cu transparencia te riba e ultimo detaye.
IMPLICACION PRESUPUESTO 2020
Conforme presupuesto 2020 e gastonan di Sociaal Crisiplan lo keda den e cuadro di e normanan financiero. E beneficionan di e proyectonan cu ta wordo ehecuta ta bisto y a wordo presenta tambe na Parlamento na momento cu Minister a bin responsabilisa su maneho. Pa ilustra kico continuacion di e Sociaal Crisisplan kiermen pa 2020 nos ta acentua, entre otro, cu diferente proyecto na KIA, Directie Sociale Zaken, Voogdijraad, Orthopedagogisch Centrum, Bureau Sostenemi y e Fact Team lo continua.
CONSEHO DI DEPARTAMENTO DI ASUNTO SOCIAL
Hunto cu e peticion di Minister Glenbert Croes pa prolonga existencia di e Sociaal Crisiplan na 2020. Nos a tuma nota tambe di e conseho di departamento di asunto social. E director di e departamento, cual ta encarga cu ehecucion di e Sociaal Crisisplan tambe ta acentua cu continuacion ta cardinal. Asina so por garantisa continuacion di e progreso cu Minister Glenbert Croes a logra den e cadena social.
PA CONCLUI
Parlamento completo ta bolbe sostene Minister Glenbert Croes den cuadro di e Sociaal Crisisplan. Fraccion di MEP di e banda aki ta sostene e maneho completo di e Minister manera e reduccion di desempleo cu ela logra. E reduccion aki a wordo señala den e investigacion cu a wordo haci door di Departamento di Labor. Na mes momento Banco Central tambe ta premira cu inflacion lo baha te na 1.3% den 2020 y cu turismo lo sigui crece cu 2.8% na 2020. Aña 2020 ta mustra sumamente positivo pa Aruba y yena cu oportunidad. Nos ta sigur cu e maneho di nos porme Minister, sra. Evelyn Wever-Croes, lo sa di capitalisa riba e oportunidadnan aki.


text:
E lansamento na Aruba pa cera conoci cu e perfume nobo di Lancôme a tuma lugar na PENHA Aruba situa riba Plaza Daniel Leo. Un evento espectacular cu a representa e esencia di e fragancia, IDÔLE, cu su toke di elegancia y feminidad den e color rose gold como e dress code. E invitadonan a ricibi un trato VIP for di ora nan a yega, unda cu tabatin valet parking. E Plaza a haya un twist pa e anochi aki, unda cu Perfect Team Event Planners, a comberti esaki den un esfera elegante y festivo.
Pa e anochi special aki tabatin un lounge area special pa e invitadonan di revista FOCUS, unda nan por a sinta y combersa, mientras a sirbi nan un delicioso prosecco of biña. Tropical Bottling a crea e cocktail special, #WeAreTheFuture, manera e hashtag di IDÔLE, traha cu un receta exclusivo cu Bombay Gin. Cerca di e booth di e cocktail tabatin e DJ booth cu e DJ femenino, Xuxa Borges, cu a entretene cu su seleccion escogi special pa e evento. Un sorpresa tabata e presentacion di e grupo di baile, Energy Dance, cu a haci un show innovador di LED.
E invitadonan por a saca potret na e backdrop y na e 360 Photobooth di Elite, unda por a traha un video, cu ta graba 360 grado y despues den algun seconde ta hay’e den bo email. Hopi gusta tambe tabata e spiel cu e logo di IDÔLE pa saca selfie cu sigur tabata un highlight di e anochi.
Esaki tabata den harmonia cu e perfume cu su boter cu ta un di esnan di mas fini y ta manera un Smartphone, cu ta hacie super ‘instagrammer’, cu e sensacion cu bo ta sacando un selfie of boomerang. Sigur un anochi dibertido pa e lansamento di un perfume, cu ta e simbolo nobo di un generacion.


text:
Den un estudio nobo a proporciona mas bon noticia pa amantenan di koffie. Bebe koffie ta asocia cu un menor riesgo di morto prematuro, practicamente independiente di e cantidad cu bo ta bebe y si ta of no cafeina, ta conclui un articulo publica dialuna na JAMA Internal Medicine.
“Nos a observa un asociacion inverso di bebemento di koffie cu mortalidad, incluyendo entre participantenan cu a reporta di ta bebe por lo menos un kopi pa dia, te cu ocho of mas kopi pa dia como tambe esnan cu ta bebe koffie filtra, instantaneo y descafeina,” dr. Erikka Loftfield, kende ta investigador principal di e etudio y un investigador na e Instituto Nacional di Cancer, a bisa.
E investigadornan a usa datonan for di e Estudio di UK Biobank, caminda cu un grupo grandi e adultonan Britanico a completa cuestionarionan di salud, a pasa saminacionnan fisico y a provee muestranan biologico. Pa e estudio actual, e investigadornan a analisa informacion provei door di mas of menos 500 mil hende, kende a contesta preguntanan riba nan consumo di koffie, habitonan di humamento y bebemento, historia di salud y mas. Durante e estudio di un periodo di 10 aña, mas of menos 14,200 persona a fayece.
E investigadornan a haya beneficionan di longetividad asocia cu casi tur nivel y tipo di consumo di koffie. Riesgo di reduccion a baha masha poco dependiendo con hopi un hende ta bebe koffie, su contenido di cafeina y si tabata instantaneo of ground. Pero por lo general, relativo na no bebedonan, kendenan ta bebe un koppie di koffie pa dia, tabata tin un 8% di riesco mas abao di morto prematuro – un averahe cu a hisa un tiki mientras cu e consumo a aumenta, escalando na 16% di esnan cu ta bebe sies of hasta shete cup diario, prome cu baha na un 14%, pa esnan cu ta bebe ocho of mas cup pa dia.
E rapides caminda cu un persona ta metabolisa cafeina, parce no ta mustra di afecta e longetividad, aunke den investigacionnan anterior ta sugeri cu consumo di koffie por ta relata na aumento di riesgo di presion di sanger y atake di curason entre hendenan cu tin cafeina metabolisa slow. Pero e estudionan ey solamente ta mira bebemento di koffie despues cu un malesa sosode y no por samina riesgo di mortalidad por lo general, manera cu e ultimo documentacion a haci, Loftfield a bisa. Usando e estudio Biobank tambe a permiti e investigadornan pa investiga un cantidad grandi di informacion genetico, incluyendo esun relaciona na metabolismo di cafeina, cu ta permiti pa analisisnan mas robusto.
E hayasgo aki, combina cu loke ta e aparente efecto di longetividad di koffie decaf, ta sufri cu no ta e cafeina tin e mecanismo di extension di bida funcionando den e java (koffie), Loftfield a bisa. Pero debi na e estudio actual tabata observacional, nificando cu e ta mustra solamente e patronchinan den un dataset existente, ta posibel pa bisa cu, of hasta si koffie ta realmente responsabel pa evita morto, of ta asocia cu un bida mas largo.
“Nos conocemento actual di koffie y salud ta primeramente basa riba hayasgonan di estudionan observacional,” Loftfield a bisa. “Pa compronde miho e mecanismonan potencia kedando al marco di e asociacionann observa di koffie cu varios resultado di salud, estudionan adicional ta necesario.”
Sinembargo, e estudionan di Loftfield a join un grupo grandi a haya beneficionan di salud asocia cu koffie. Y aunke algun estudio anterior a link koffie y otro bebida cayente na cancer, e Organisacion Mundial di salud luna pasa a conclui cu tin evidencia inadecua pa yama koffie un carcinogeno.
“Nos estudio a provee mas evidencia cu bebemento di koffie por ta parti di un dieta saludabel y ta ofrece resiguransa na bebedonan di koffie,” Loftfield a bisa.


text:
Oranjestad - Djasabra atardi Caribbean Sea Jazz Festival Aruba a lansa e komienso ku e di 10 edicion di e festival ku un konferensha di prensa na Korsow.
E aña aki Caribbean Sea Jazz festival ta celebrando su di 10 aniversario. I por mira kon un festival ku a cuminsa asina chiki i a krece bira un festival renombra den Caribe. Awe e ta un di e festivalnan kaminda ta reina mas ambiente na Aruba speshalmente pa e combinashon di Musica, Arte i Kuminda.
Bishitantenan por pasa i aprecia e exposishon di arte den kual lo tuma lugar den e Ballroom di Renaissance durante e dos dianan di e festival i tambe por participa den un “silent auction” pa asina por bay kas cu algun di e obranan di arte spectakular cu lo ser presenta.
Tambe durante e festival lo ta bai tin diferente restaurant presente pa asina ofrece e bishitantenan kumindanan dushi pa por disfruta durante e festival. Durante e konferensha di prensa e fundador Sr. Erik Jan Eman a presenta e line up pa Sèptèmber 23 i 24.
Djabièrna 23 di Sèptèmber: Caribbean Sea Jazz Festival lo presenta:New Cool Collective Ft. Matt Bianco, Kool & The Gang, Tony Succar’s Latin Show, Ivan Neville’s Dumpstaphunk, Caribbo i tambe Serghio Jansen.
I riba Djasabra 24 di Sèptèmber lo presenta: Unity ft. Jon Secada, Izaline Calister, Franky Janga, Levi Silvani ft Randal Coson i Carlos Bislip. Sr. Levi Silvanie tambe tabata presente pa asina splika un tiki tokante e proyekto nobo e tin hunto ku Sr. Randal Corsen. E koncierto aki ta un ku ta motiva abase di storianan real den un forma di musica. Cu e show nan lo kier hiba e oudiensia un luga spiritual cu kanticanan elevante
Hunto na e conferencia tambe tabata presente un di e sponsernan y mas cu claro sin nan e festival aki no lo ta posibel. Un danki special ta bay : ATA, AAA, Divi Resorts, Renaissance Hotel, Chill, Unoca y Purple Entertainement.
Sr. Benson di “ATA” a splica ku ATA ta kompletamenta tras di Caribbean Sea Jazz Festival i ta kontentu pa celebra hunto ku nan e di 10 aniversario i ta spera pa sigi traha 10 aña pa progreso di e Festival. E festival tur aña ta atrae un kantidad grandi di bishitantenan, tanto di nos islanan cerka den Caribe pero tambe turistanan di Merca, Europa i latino America.
Caribbean Sea Jazz Festival 2016 lo ta bay ta durante e wikènt di 23 i 24 di Sèptèmber. I lo tuma lugar un biaha mas na Renaissance Festival Plaza.
Un invitacion speshal ta bay pa e pueblo di Korsow pa probecha i kumpra karchi na prijs special di Early Bird Special pa solamente $40,- i ta obtenibel na A1 Travel pa mas informashon bishitanan riba www.a1travelcuracao.com karchinan ta obtenibel riba nos website official www.caribbeanseajazz.com.
E oferta ta valido te cu fin di luna di Jüni. Pasa bishita A1 Travel awe mas pa asina book bo pakete pa pasa un dushi wikènt na Aruba y disfruta di e ambiente di Caribbean Sea Jazz festival.


text:
Diferente auto a bira victima di un chauffeur cu a pasa dal nan y core bay. Lagando un gran cantidad di daño atras y coriendo sin wak atras, e hoben aki a pasa di bario pa bario sin para.
Esaki a tuma luga den careda di 7:00 pm riba caminda di Paradera. Riba su ruta di destruccion el a bay laga dos ( te caminda cu nos tin informacion) vehiculo destrui, uno na Paradera y e otro cerca di Bright Bakery na Piedra Plat.
A cuminsa un persecucion for di Piedra Plat cu a drenta via Pavia, pasa patras di Hooiberg pa sali riba caminda grandi dilanti Well Well Restaurant. Aki a logra para e chauffeur di un Hyundai berde (A-51819) pa asina cuminsa saca afo ta kico por ta tumando luga cu ne.
A ripara mesora cu e ta bou influencia. A deten’e na e sitio y transport’e pa warda di polis. Afortunadamente unicamente daño material, susto y debe a keda, pasobra e por tabata pio y cu consecuencia devastado.


text:
Depues cu directiva di AVB a ricibi informacion additional, entre otro cu no por dispone di e facilidad di CDFF ariba diasabra 8 di Juni 2019 na tempo, directiva a reevalua, y a tuma decision pa re-programa e weganan pa diadomingo 9 di Juni pa 6:00pm.
Division Honor Playoffs
Cu e decision aki, directiva di AVB kier duna tur tres club cu ainda ta den contienda, pa ta un di e dos ekipo cu por yega e gran final, e oportunidad igual.
Lamentablemente e facilidad di CDFF no ta dispone di e iluminacion necesario, pa por programma un wega asina importante di Playoff.
Carta dirigi na: S.V. Dakota – S.V. Nacional – S.V. RCA – S.V. Estrella
Firma pa Harvey Clement, Competitie Manger, AVB


text:
Ministerio di Tráfiko, Transporte i Planifikashon Urbano lo ta sera despues di 12 or di mèrdia.
Ministerio di Tráfiko, Transporte i Planifikashon Urbano lo ta sera despues di 12 or di mèrdia.
Geplaatst op 7 Ougùstùs 2019 dor di Ministerio di Tráfiko, Transporte i Planifikashon Urbano
Djabièrnè, 9 di ougùstùs 2019;
Ministerio di Tráfiko, Transporte i Planifikashon Urbano lo ta será despues di 12 or di mèrdia.
Willemstad- Ministerio di Tráfiko, Transporte i Planifikashon Urbano (VVRP) ta partisipá ku debí na un seshon di informashon pa su personal, riba djabièrnè 9 di ougùstùs 2019, e ofisinanan di e ministerio lo ta será despues di 12or di mèrdia.
Personal di Ministerio di Tráfiko, Transporte i Planifikashon Urbano a risibí un invitashon pa partisipá na un seshon di informashon. Mirando e importansha di e seshon informativo aki, e siguiente servisio bou di e Ministerio di Tráfiko, Transporte i Planifikashon Urbano lo ta será despues di 12 or di mèrdia.
Servisionan ku ta será riba djabièrnè, 9 di ougùstùs 2019, i ta kai bou di e Ministerio di Tráfiko, Transporte i Planifikashon Urbano ta :
- Servisio pa Planifikashon Urbano (ROP)
- Servisio pa Obra Públiko (OW)
- Servisio pa Atministrashon i Maneho di Tereno Públiko (Domeinbeheer)
- Servisio pa Tráfiko i Transporte (VV)
For di awor Minister Jesus-Leito huntu ku Ministerio di Tráfiko, Transporte i Planifikashon Urbano ta pidi su mas sinsero diskulpa pa kualke inkumbinensia ku esaki por trese kuné.
Pa kualke informashon por tuma kontakto ku e Ministerio di Tráfiko, Transporte i Planifikashon Urbano via di e-mail adrès info.vvrp@gmail.com.


text:
Pa e ultimo añanan, gobienro ta yuda cu sosten financiero pa muchanan y hobennan entre 3 pa 24 aña di edad cu ta acudi na un scol of educacion durante dia. E yudansa financiero ta algo cu gobierno ta haci necesario tur aña pero cu no ta hancra den ley, e ta parti den dos parti e schooluitkering cu ta haya cash pa contribucion di mayornan y ayudo directamente cu scol.
“E ayudo extra ta consisti di dos parti di cual uno ta e school uitkering cu e persona ta haya cash hunto cu e pago di bijstand di luna di september. E ouderlijke bijdrage ta wordo paga directamente na e scol”, Jesseline Soto Garcia- Kelly, relacionista publico di Departamento di Asuntonan Social, a splica.
Personanan adulto cu ta sigui un estudio den dia, por haci un peticion, tur aña di nobo, pa haya un ayudo financiero. Esaki ta algo cu ta existi pa hopi aña caba.Esaki ta un ayudo extra pa tur esnan di entre 3 y 24 cu ta haya bijstand y ta acudi na un enseñanza regular durante dia.
E persona mester ta biba cerca e mayor y ta haya e “kinderbijlage” di 250 florin tu luna.Normalmente ta yuda tur aña entre 800 y 850 mucha cu ta mas o menos 525 famia. E grupo di mas grandi cu ta haya e ayudo aki ta di San Nicolas, Savaneta y Noord. E suma ta pa yuda mayornan cumpli material di scol pa muchanan. E ta 250 florin pa cada mucha cu un maximo di 800 florin pa un famia.
Riba e prome dia di scol ta haya e formulario na e scol di su yiu y ta entrega esaki cu copia di carnet di su bijstand na Departamento Social.E aña’ki e cantidad di bijstand a subi drasticamente y probablemente e cantidad di muchanan cu ta haya e ayudo extra aki lo aumenta tambe.
Ta pidi si pa ora di entrega tur informacion cuadra cu e informacion cu departamento DAS tin. Nan ta haci suplica cu tur cambio cu ser haci por informa nan departamento pa evita cu proceso tarda mas cu lo normal. Pa mas informacion por tuma contacto cu Dept di DAS na info.DAS.aw


text:
Nereida ku E real. Un sitio Di its Nina real
E tin un splicacion pa Smartphone, telefoon i tabata, òf Bo por kuminsá na uza E obedensia riba bo kòmpiuter Òf portalBo por sa sin registro, E prinsipio, bo por inisia Sesion ta e página ib, Si mi ta skirbí, meskla E boton di inisio di Sesion i drenta na kla For di un reda sosial Òf di koredó, sirbishi di Bos, no tin desenas di Miyon di usuario initiales. Den e puesto di un Gran kantidat di mucha, e Muchanan hòmber i muhé. E hendenan ta reuní aki Pa varios partinan: un hende Ta krea un relashon grave I haña un famia, un Hende ku buska e amor I e par di bida, E ta komun aki pa E relacion amoroso, pa e Integridad i e parto, òf Simplemente buska nobo konosementu i Bon persona pa comunica. Reda kita for di awe, Enfrente di internet: seif, liber I di forma anónimo. Den e puesto di its Di mas di kuater miyon Di muhénan i hende for Di tur e generashonnan: di, Di,na e por, mas Grandi di aña mas grandi Riba aña,i keremi,tur Hende ku kier,seif haña E di dos mitar. Na e sitionan di its Den liña, e hendenan di Tur e stat di pas I e stranhero.


text:
Sra. Prome Minister mr. Evelyn Wever-Croes a anuncia awe cu Aruba ta bay haya bek e yabi di refineria y terminal. Esaki ta pa permiti gobierno di Aruba busca otronan cu ta interesa den opera e terminal y e waf, y e refineria tambe. Esaki despues cu AVP a mara pueblo fi Aruba na un contracto sin pia y cabes pa probecho personal di esnan envolvi.
REFINERIA
Cu e firmamento di e MoU, Gobierno di Aruba por cuminsanegocia cu otro partidonan interesa. Ya caba tin un lista di 25 compania cu a expresa nan interes den ultimo tempo, sinembargo Gobierno no por a negocia cu nan, pa haya sa si nan ta partnernan serio. Awor si esaki ta posibel. Adicional Gobiernolo bai busca activamente na mas inversionista, entre otro door di tene un “road show” na Houston, caminda tin inversionistananserio.
INVOLVIMIENTO DI SINDICATO
Riba peticion di sindicato, empleadonan tambe lo wordo envolviden e proceso aki. Gobierno ta buscando un partner serio, cu tine fondo pa inverti mesora den e refineria, pa hasie un refineria‘state of the art’, cu ta cumpli cu normanan medioambiental, cu ta paga nan “fair share” na pueblo di Aruba y cu ta trata suempleadonan bon.
TERMINAL Y WAF
Minister President a duna di conoce cu e firmamento di e MoU, Gobierno ta haya control di e waf y di e tankinan. Tur hende ta corda e bon temponan di “Wickland Oil”, cu a opera e tankinancu hopi ganashi. Gobierno di Aruba ta bai percura pa bolbe haciesaki bira uno hopi exitoso cu ta genera hopi entrada pa gobierno, y cu lo crea hopi cupo di trabou.
PA CONCLUI
E punto di salida di Gobierno, manera sra.mr. Evelyn Wever-Croes a trece pa dilanti ta cu tur empleado mester keda cu nan trabou, en todo caso mas tanto empleado posibel. Atraves di negosacion di Gobierno a pone como condicion mas importantepa Citgo cu nan mester paga tur loke nan debe na trahadornan, contratistanan y otronan cu nan debe. Empleadonan ta importante pa gobierno y nan interesnan mester bin na prome .
Nos kier reitera cu, Fraccion di MEP, ta sostene Prome Minister sra. Evelyn Wever-Croes den tur su esfuersonan pa logra un reapertura real di nos refineria


text:
Oficina Central di Estadistica (CBS) ta anuncia e publicacion di e prome parti di e Atlas Social di Aruba cu a wordo traha a base di datonan colecta durante di Censo 2020. E mapanan aki ta ilustra e diversidad social y demografico na Aruba y ta forma parti di un serie di publicacion nan cu lo wordo haci disponibel den un formato digital.
E mapanan ta ilustra visualmente e indicatornan di distribucion social, economico y demografico di pais Aruba. Hasiendo uzo di tecnologianan nobo, pa prome biaha e Atlas Social ta disponibel den e formato digital y interactivo.
E datonan ta wordo presenta como un storia y ta duna e usuario e oportunidad pa scohe e mapa cu e kier bishita di e lista di mapa cu ta parece na comienso di e Atlas Social. Na cada mapa por lesa un discripcion cortico cu ta consisti di un texto corto y un grafico. Usuarionan por scohe tambe pa download e tabelnan y graficonan cu ta pertenece na cada mapa.
E prome mapanan cu CBS ta presenta ta e mapanan di Poblacion cu ta trata e caracteristicanan general di nos poblacion manera:
– Poblacion total
– Hogarnan total
– E densidad di e poblacion di Aruba(cantidad di persona pa km2).
– E indice di sexo (e porcion di hende homber y muher den nos poblacion)
– E edad mediano (e edad cu ta pertenece na 50% di e poblacion)
– E indice di dependencia (e porcion di persona mayor di 64 aña y menor di 14 aña cu ta depende di e poblacion economicamente activo (esnan cu ta den e edad di 14-64 aña)
– Porcentahe di nos poblacion cu tin 65 aña of mas
– Porcentahe di nos poblacion cu ta menor di 14 aña
E mapanan di Aruba ta wordo dividi den 55 zona y 8 region. Si un usuario kier haya mas informacion di un region of zona, e por click riba esaki y un “pop-up window” lo habri cu informacion tocante e zona of region scogi pa aña 2010 y 2020.
Aruba ta un isla chikito cu un superficie total di 180 km2 y cu un poblacion cu tabata consisti di 108,166 persona na 1 di october 2020 (durante e conteo di Censo 2020). E mapanan ta mustra cu aunke Aruba ta un isla chikito den tamaño, tin diferencia entre zonanan y regionnan pa locual ta trata caracteristicanan social y demografico di e poblacion. Pa un planificacion regional efectivo y optimal ta importante pa por indica y ilustra e caracteristicanan di cada zona y cada region.
E link pa e Atlas Social ta:
E mapanan ta disponibel riba nos website www.cbs.aw y por wordo haya bou di e tab di ‘Census2020’.
CBS ta purba di publica datonan pa nos poblacion den un manera mas atractivo pa lesa y compronde. CBS ta spera cu e publicacion aki lo yuda esnan encarga cu planificacion regional cu nan trabou y tambe provee e publico en general cu un mihor comprendemento di e desaroyonan regional na Aruba.


text: Diabierna madruga a drenta informe di cu tin un auto para memey caminda banda di e cruzada pa bay Rooi Lamoenchi, mesora a dirigi un patruya na e sitio. Na yegada di e patruya nan a haya e Nissan March oranje A75940 para memey caminda na e cruzada treciendo trafico na peliger. Den e vehiculo a haya un homber drumi kende a bisa cu su bateria a baha y a yega te ey, ademas ela declara cu ta pabao ey mes e ta biba. Ora a bay check e registro di number di auto a bin resulta cu esaki ta registra te na Santa Helenastraat. Polis mesora a detene e chauffeur y a solicita e vehiculo di transporte pa hiba e chauffeur warda pa test mientras a pusha e auto for di e caminda.


text:
Èkstra tarima
Curaçao North
Sea Jazz
i nòmbernan nobo!
Anteriormente ya a anunsiá un kantidat di nòmber bunita pa Curaçao North Sea Jazz pero awe nos por anunsiá ainda mas. Nada ménos ku e íkono di Jazz Sonny Rollins, ta bini Kòrsou.
Anteriormente ya a anunsiá un kantidat di nòmber bunita pa Curaçao North Sea Jazz pero awe nos por anunsiá ainda mas. Nada ménos ku e íkono di Jazz Sonny Rollins, ta bini Kòrsou. E ta e tenorsaksofonista di époka di Bop i te ainda e ta presentá tur kaminda na mundu. For di Afrika Oumou Sangaré su presensia ta konfirmá. E kantante femenino ganadó di Grammy Award-for di Mali ta trese músika ku ta krítiko riba sosiedat. E ta presentá tur kaminda na mundu, bende sentares di mil álbum i por mir’é fin di ougùstùs riba tarima di CNSJ.
E kantante yu di Kòrsou Kris Berry a deskubrí ya na edat hóben músika. Patsy Cline i Nina Simone tabata su gran ehèmpelnan. Ku su meskla ku ta chispa di zonidonan karibense, ‘country’ kremoso i ‘Rhythm & Blues’ ku ta swing pa bira un strea ku ta subiendo. Meskos ta e kaso ku Mud Morganfield ku ta bini festival. No ta pòrnada ta yama Larry ‘Mud’ Morganfield ‘Muddy Waters Jr.’ E ta yu mayó di di e tata legendario Father of Chicago Blues. Anto pa kolmo e pars’ é masha hopi mes, tantu di aparensia komo pa loke ta trata stèm.
Kantoutor Sabrina Starke a nase na Sürnam i a krese na Rotterdam. Su álbum Yellow Brick Road a mira lus na 2008 i Blue Note/EMI a pon’é den su filanan. E tabata no ménos ku 52 siman ininterumpí riba e lista di álbum i el a keda koroná ku platina. Ademas di esei Sabrina a risibí un Edison Pop Award. Kantante di Jazz- i Soul Sherry Dyanne ta yama ku su stèm rekuerdonan na kantantenan manera Billie Holiday i Dinah Washington.
Kizzy McHugh ta un kantante hulandes, aktris i presentadó. Pero el a lanta i krese na Kòrsou. El a haña rekonosimentu i atenshon na 1996, despues ku el a partisipá na e Songfestival nashonal i tambe el a representá Kòrsou na e Festival di Kanto karibense, kaminda el a sali de dos finalista. Ela gradua for di e conservatorium Berklee College of Music na Boston.
Pa Brakkeput Mei Mei, José James ta konfirmá. E kantante multifasétiko a bira konosí na 2008 ku su álbum The Dreamer. E reseñanan tabata den ékstasis i despues di un kantidat di presentashon den klupnan, ya e mesun aña ei e tabata riba tarima di North Sea Jazz Rotterdam. Mesun tantu atenshon i elogio na 2010 su cd For All We Know a kosechá. E revista Downbeat a titul’ é na 2011 komo 'Rising Star Best Male Vocalist'.
Banda di tur e artistanan konfirmá tin di konta tambe tokante e ‘set-up’ nobo di e festival. E aña akí lo tin kuater tarima pa Curaçao North Sea Jazz. Banda di e tradishonal tarimanan Sam Cooke, Sir Duke i Celia ta bini aserka un tarima mas chikitu yamá Etta James. E kantante merikano di Rhythm and Blues, Etta James konsiderá komo un di kantantenan mas grandi di su generashon. E tabata un inspirashon pa hopi otro kantante R&B, pero tambe pa por ehèmpel Janis Joplin i Adele. E tarima èkstra ta bini na lugá kaminda den e promé dos edishonnan e tarima Sir Duke tabata pará.
Aña pasá a inkorporá e playa na tereno di e festival i a pone e tarima Sir Duke ei. E ekspanshon akí a resultá un gran éksito pero a bin resultá tambe ku a sobra espasio pa un tarima mas chikitu.
Benta di karchi ta kuminsá djaluna 8 di aprel na e lugánan di benta konosí i kustumbrá.
Pronto nos lo informá tokante esnan ku lo klousurá e anochinan djabièrnè i djasabra i además dos aktuashon grandi èkstra. Nos ta na punto di kaba di konfirmá un grandesa den ramo di mundu di Gospel pa djadumingu 25 di ougístus na Brionplein. P’esei keda pendiente!!!


text:
Djaluna 17 di òktober pa 3 or di atardi Korte di Hustisia na Kòrsou ta bai trata un kaso di insendio intenshonal (brandstichting) dilanti porta di isla durante wegla.
Info OM:
Djaluna 17 di òktober pa 3 or di atardi Korte di Hustisia na Kòrsou ta bai trata un kaso di insendio intenshonal (brandstichting). Ta trata di e sospechosonan S.J.L. (1991), G.C. (1987) i N.J.C. (1986) ku tin ku bai responsabilisá na mes pa e akusashon aki.
Nan ta ser akusá pa Ministerio Públiko (OM) di a pega vários artefakto na kandela dia 29 di ougùstùs 2016 riba Schottegatweg-noord dilanti Refineria Isla. Tur 3 sospechoso ta den libertat pendiente pa nan kaso den Korte. E tratamentu di nan kaso ta durante un asina yamá “vrije voeters zitting”.